text:
Episode 3: Datawacu yemeye gutanga ihene ngo nemererwe ishuri
…….Nta kundi abakuru baherekeje Papa ajya gutega asubira mu rugo ansiga aho, nuko ntangira ubuzima bushya kure y’ umuryango wanjye byose ntazi impamvu yabyo.
Uwo mugoroba nari nigunze, ku meza y’ abana dusangira njye byari byananiye abandi bakirira, mama wabo yaje kumbaza impamvu ndayibura nkomeza kujijisha nkaraga ubugari mu isosi ariko sintamire ibitekerezo byari kure.
Nibukaga basaza banjye batazi aho ndi nkibuka Mama nasize nkumva nasohoka ngafata inzira ngataha.
Tumaze kurya Papa w’ abana akaba Datawacu nari nabwiwe kujya nita Papa Nema yaraduhamagaye turitaba maze aratubwira ati,
Papa Nema-“Nizere ko mwese mwariye mwahaze?”
Abandi bose barasubije bati:
“Yego”
Njyewe ndaceceka maze ako kanya ahita ambaza,
Papa Nema-“Divi! Bite wowe ko udasubiza? Ntabwo wahaze? Bagucuze?”
Nasubije nzunguza umutwe hashize akanya yongera kutubwira tumuteze amatwi twese ati,
Papa Nema-“Nizere ko mwakiriye neza mukuru wanyu…mugiye gutangira kubana rero, muzajye mufatanya byose, imirimo yo mu rugo ntihazagire uvunisha undi sibyo?,
Abandi bana bongeye kwikiriza njye ndaruca ndarumira,
Papa Nema-“Muzajye mukina, mwishime, nimujya kwiga mujyane ntimusigane, urangaye mumukebure, nimugira ikibazo kandi muzabwire Mama wanyu nawe azambwira sibyo”
Bose-“Yego”
Papa Nema-“Divi! Wowe ko utikiriza? Ariko ndabona utishimiye, ko wabonye barumuna bawe waretse gukonja ukisanzura? Ariko ahari nuko utari wamenyera hano ni murugo…uzajye umfata nka Papa ndetse Mama Nema umuhamagare Mama sibyo? Uzisanzure rwose icyo Nema na barumuna be bazabona nicyo nawe uzabona”
Nongeye kwikiriza nzunguza umutwe nyuma yibyo icyakurikiyeho kwari ukujya kuryama.
Banyeretse aho abana barara ndarana na Nema narushaga imyaka ibiri gusa, mu gitondo tubyuka kare dutangira imirimo.
Ubwo nari ndi kumwe na Nema mu gikari twoza amasahani yakomeje kunyitegereza, hashize akanya numva arambajije ati,
Nema-“Harya witwa Divine?”
Nubuye amaso musubiza nzunguza umutwe nemera, nyuma y’ akandi kanya gato yongera kumbaza ati,
Nema-“Ariko ntabwo wishimiye kuba waje kuba hano? Uziko kuva waza ataravuga ijambo na rimwe?”
Hashize akanya maze ndamusubiza,
Njyewe-“Oya nta kibazo mfite”
Ako kanya yareke aho koza aba ari njye yitaho maze yongera kumbaza,
Nema-“Mbwira utambeshya, erega wenda hari icyo waba watunenze nabwira Mama, ushobora kuba wenda waraye udahaze cyangwa waraye ahantu habi akagira icyo yakora”
Njyewe-“Humura nta kibazo Ne! Nuko nyine ntaramenyera niyo mpamvu, ndaza kugenda menyera”
Twakomeje koza ibyombo nyuma y’ akandi kanya Nema yongera kumbazanya amatsiko,
Nema-“None se iwanyu mufite abandi bana?”
Njyewe-“Yego barahari”
Nema-“Bakuru se cyangwa bato?”
Njyewe-“Ni bakuru, mu rugo ni njye wa nyuma”
Nema-“Hhhhh! Vuga ko uri bucura ahubwo”
Njyewe-“Hhhhh!”
Nema-“Ntureba ko usetse? Sha komeza unganirize, unaseke ubundi nyine mbone ko wishimiye ko tubana hano”
Njyewe-“Nta kibazo erega”
Nema-“Maze njyewe narakwishimiye, ubundi nyine naburaga umwana tungana tuganira, barumuna banjye nawe urabibona ko ari bato, rero ntabwo nabura kwishima”
Nakomeje guceceka, hashize akanya yongera kumbaza,
Nema-“Ariko se nkubaze we, ariko ntugire ngo nuko kuba hano ari ikibazo ahubwo nashakaga kukubaza impamvu waje kwibera hano”
Natuje umutima maze ndekera amasahani mu mazi nitsa umutima maze mbwira Nema nti,
Njyewe-“Sha Ne! Ntakubeshye ntabwo nzi impamvu yateye mu rugo kunzana hano, gusa nari maze iminsi nkoze impanuka ndavunika”
Nema-“Yooh! Ubwo se byagenze bite?”
Njyewe-“Twari turi kw’ igare njye na mwarimu nuko nisanga ndyamye mu rugo naravunitse”
Nema-‘Mwarimu se yagutwaraga ku igare…”
Njyewe-“Sha ni mwarimu uziranye na Papa wakundaga kuntwara akanankunda kubi, ubwo Papa yararakaye cyane…. nyine bahise banzana hano…nako ntabwo mbizi”
Twakomeje koza amasahani hashize akanya Nema arambwira,
Nema-“Ariko ubwo uwo mwarimu ntabwo yagushukaga ngo azabone uko agukorera ibyamfura mbi? Twebwe barabitwigisha, batubwira ko hari abantu bakuru batari beza bashuka abana b’ abakobwa nkatwe bakadufata ku ngufu”
Nema yavuze atyo ndashiguka, nibuka ko naherutse ndi kw’ igare nkongera kwisanga mu rugo ntazi ibyakurikiyeho, umutima urandya.
Nyuma y’ akanya gato,
Njyewe-“Oya Ne! Reka ibyo tubireke ahubwo ko tumaze koza amasahani dukore iki?”
Tukiri aho Mama Nema yaje kuntwara tujyana ku mudozi, bampima imyenda y’ ishuri ijyanye n’ ishuri nari ngiye gutangira kwigaho.
Umunsi wo kuwa mbere najyanye n’ abandi bana ndetse na Papa Nema ku ishuri, birumvikana nasaga ukwanjye kuko imyenda y’ ishuri itari yakaboneka, tugezeyo Papa Nema anjyana mu biro kwa Directeur
Aho niho nari ntegerereje kumva impamvu yatumye mva mu rugo ngahindurirwa ikigo, twinjiye mu biro Papa Nema asuhuza Directeur
Papa Nema-“Uraho neza Directe?”
Directeur-“Uraho cyane, uwo mwana utambaye imyenda y’ ishuri se ni uwawe?”
Papa Nema-“Yego ni uwanjye…nako nuwa mukuru wanjye, nari nje…”
Directeur-“Eeeh! Banza wicare! Wivuga uhagaze…”
Papa Nema-“Murakoze”
Directeur-“Ngaho komeza umbwire, uwo mwana wa mukuru wawe se asanzwe yiga hano?”
Papa Nema-“Oya…urumva, nari nje kumusabira umwanya mu mwaka wa gatanu”
Directeur-“Ngo umwanya?…Eeh! Ukiri aho umwanya wo ntabwo waboneka, abanyeshuri batubanye benshi, ubucucike bwageze kuyindi ntera dutegekwa ko nta munyeshuri tuzongera kwakira, twarafunze”
Papa Nema-“Directe! Mwihangane rwose muhumirize umukobwa wanjye mumuhe umwanya ndabasabye, wenda abe ari we wa nyuma”
Directeur-“Nabandi bose buriya baza bavuga nkawe”
Papa Nema-“None se Directe! Ko ureba ari umwana w’ umukobwa, akaba ari umujyambere w’ ejo hazaza….”
Directeur-“Erega wivunika ibyo ndabyumva, ndamwima umwanya se ngo ngende nicare nige mu cyimbo cye, tugomba kugendera ku mategeko, iyo itegeko ryasohotse riba rigomba kubahirizwa”
Ku mutima nakomeje gusaba Imana ngo umwanya ubure, numvaga gahunda yo kuba kwa Datawacu zari guhita zipfa ngafata inzira isubira mu rugo, nyuma y’ akanya gato Papa Nema yiyumvira,
Directeur-“Ese ubundi impamvu yamukuye ku kigo yigagaho ni iyihe?”
Muri ako kanya niteguye kumva impamvu yateye byose, maze Papa Nema aratobora aravuga ati,
Papa Nema-“Impamvu se….impamvu nuko ahantu yigaga nta mutekano yari afite…ntabwo byari atekanya, niyo mpamvu Se na nyina bahisemo kumuhungisha ngo aze kuba ino, ubwo urumva rero udufashije wamwakira”
Directeur-“Ndumva ibyo bidasobanutse ariko? Umwana nkuyu se yabura umutekano gute?”
Papa Nema-‘Directe! Wowe ntabwo wabyumva, none se uraduhakaniye”
Directeur-“Murihangana ntabwo narenga ku mabwiriza, ahubwo inama nabagira nuko mwamujyana kuri kiriya kigo kindi cyo…
Papa Nema-“Eeeeh! Directe! Uravuga ku Kageyo?”
Directeur-“Niho honyine yabona umwanya, naho aha ho nta mwanya yabona ndakurahiye”
Papa Nema-“Directe! Urabona umwana w’ umukobwa nkuyu yajya kwiga hariya hantu?”
Directeur-“Uuh? Kubera iki?”
Papa Nema-‘Ni kure cyane bikabije, ubwo se yajya agenda saa ngahe agataha ryari?”
Directeur-“Ibyo nimwe mwabireba”
Papa Nema-“None se Directe! Wakoze ibishoboka wenda nkazitura nk’ umwana w’ intama ko wakabaga kakiri agatoto ariko ukaduha umwanya”
Directeur-“Hhhh! Kare kose se? Ahubwo wari kuba waje uvugu utyo, umwana naze mujyane mu ishuri dusigare tuvugana neza niba ikiziriko uragisiga cyangwa uragisubirana”
Nanjyanye na Directeur twinjira mu ishuri anyerekana nk’ umunyeshuri mushya ntangira ubuzima bushya bw’ ishuri, ibyambagaho ntari nzi impamvu yabyo…………
UMUSEKE.RW


c: text/html

text:
IGICE CYA 23
“Ni Yo Yabanje Kudukunda”
1-3. Ni ibihe bintu bimwe na bimwe byatumye urupfu rwa Yesu ruba urupfu rwihariye mu mateka?
UMUNSI umwe ari mu rugaryi, ubu hakaba hashize imyaka igera ku 2.000, umuntu w’inzirakarengane yaciriwe urubanza, ahamywa ibyaha atigeze akora, maze ababazwa urubozo kugeza apfuye. Ntibwari ubwa mbere mu mateka umuntu yicwa urubozo kandi arengana; ikibabaje kandi, nta nubwo bwari ubwa nyuma. Nyamara, urwo rupfu rwari rutandukanye n’izindi mfu zose.
2 Igihe uwo muntu yababazwaga mu masaha ya nyuma y’ubuzima bwe, n’ikirere ubwacyo cyagaragaje ko icyo kintu cyari kibaye cyari ikintu gikomeye. Nubwo hari ku manywa y’ihangu, mu buryo butunguranye, igihugu cyose cyahise kiba umwijima. Nk’uko umuhanga umwe mu by’amateka yabivuze, ‘izuba ntiryavuye’ (Luka 23:44, 45). Hanyuma, mbere y’uko uwo muntu avamo umwuka, yavuze iri jambo ritazibagirana agira ati “birarangiye.” Ni koko, yakoze ikintu gihebuje binyuriye ku gutanga ubuzima bwe. Igitambo cye cyari igikorwa gikomeye cyane kurusha ibindi byose bigaragaza urukundo byaba byarakozwe n’abantu.
3 Birumvikana ko uwo muntu ari Yesu Kristo. Imibabaro yamugezeho n’urupfu yapfuye kuri uwo munsi wari wijimye wo ku itariki ya 14 Nisani umwaka wa 33 I.C., ni ibintu bizwi neza. Ariko kandi, hari ikintu cy’ingenzi gikunze kwirengagizwa. Nubwo Yesu yababajwe cyane, hari undi muntu wababaye ndetse cyane kurushaho. Mu by’ukuri, hari undi muntu kuri uwo munsi watanze igitambo ndetse gikomeye kurushaho
Igikorwa Gikomeye Kurusha Ibindi Kigaragaza Urukundo
4. Ni gute umusirikare w’Umuroma yaje kubona ko Yesu atari umuntu usanzwe, kandi se, yabivuzeho iki?
4 Umugaba w’ingabo w’Umuroma wari uhagarikiye iyicwa rya Yesu yatangajwe cyane n’umwijima wabayeho nyuma y’urupfu rwa Yesu ndetse n’umutingito ukomeye wakurikiyeho. Yaravuze ati “ni ukuri, uyu yari Umwana w’Imana” (Matayo 27:54). Uko bigaragara, Yesu ntiyari umuntu usanzwe. Uwo musirikare yari yagize uruhare mu kwica Umwana w’ikinege w’Imana Isumbabyose! Ariko se mu by’ukuri, uwo Mwana yari uw’agaciro kuri Se mu rugero rungana iki?
5. Ni gute igihe kirekire cyane Yehova yamaranye n’Umwana we mu ijuru gishobora kugereranywa?
5 Bibiliya yita Yesu ‘imfura mu byaremwe byose’ (Abakolosayi 1:15). Tekereza nawe: Umwana wa Yehova yari ariho mbere y’uko isanzure ry’ikirere hamwe n’ibintu bikirimo bibaho. Bityo se, uwo Mwana na Se babanye igihe kingana iki? Abahanga mu bya siyansi bamwe na bamwe iyo bacishirije bavuga ko isanzure rimaze imyaka miriyari 13 ririho. Mbese, ushobora nibura kwiyumvisha uko icyo gihe kingana? Kugira ngo abantu babashe kwiyumvisha igihe isanzure rimaze hakurikijwe uko abahanga mu bya siyansi babivuga bacishiriza, hakozwe imbonerahamwe imwe iriho umurongo ugororotse ugaragaza igihe ibintu byagiye biberamo, ukaba ureshya na metero 110. Mu gihe abari aho baba bagenda batera intambwe bakurikije uwo murongo, buri ntambwe bateye iba ingana n’imyaka miriyoni 75 ukurikije igihe isanzure rimaze ririho. Ku mpera z’uwo murongo, hari agasharu gato gusa kangana n’agasatsi kamwe ko ku mutwe, kagaragaza igihe cy’amateka y’abantu cyose uko cyakabaye! Ariko kandi, nubwo ibyo bavuze bacishiriza byaba ari ukuri, uwo murongo ugaragaza igihe ibintu byagiye biberamo wose uko wakabaye ntiwaba ufite uburebure buhagije kugira ngo ugaragaze igihe Umwana wa Yehova amaze ariho! Hanyuma se, ni iki yakoraga muri icyo gihe kirekire bene ako kageni?
6. (a) Ni iki Umwana wa Yehova yakoraga mbere y’uko aza ku isi ari umuntu? (b) Ni uwuhe murunga uhuza Yehova n’Umwana we?
6 Uwo Mwana yakoreraga Se yishimye ari “umukozi w’umuhanga” (Imigani 8:30). Bibiliya igira iti “nta na kimwe kitaremwe [binyuriye kuri uwo Mwana]” (Yohana 1:3). Ku bw’ibyo rero, Yehova n’Umwana we bafatanyije mu kurema ibindi bintu byose. Mbega ukuntu bagize ibihe bishishikaje kandi bishimishije! Abantu benshi ubu bashobora kwemera ko urukundo ruba hagati y’umubyeyi n’umwana we ruba ari urukundo rukomeye mu buryo butangaje. Kandi urukundo ni ‘umurunga utunganye rwose’ (Abakolosayi 3:14). None se, ni nde muri twe ushobora kwiyumvisha imbaraga z’umurunga nk’uwo umaze igihe nk’icyo kitarondoreka? Uko bigaragara, Yehova Imana n’Umwana we bahujwe n’umurunga w’urukundo ukomeye kurusha iyindi yose yaba yarabayeho.
7. Igihe Yesu yabatizwaga, ni gute Yehova yagaragaje ibyiyumvo yari afite ku bihereranye n’Umwana we?
7 Ariko kandi, uwo Mubyeyi yohereje Umwana we ku isi kugira ngo ahavukire ari umuntu. Kuba Yehova yarabigenje atyo, byasobanuraga ko yari kumara imyaka ibarirwa muri za mirongo adafitanye n’Umwana we akunda cyane imishyikirano ya bugufi mu ijuru. Yitegerezaga abishishikariye ari mu ijuru, uko Yesu yagendaga akura kugeza aho abereye umugabo utunganye. Igihe Yesu yari agejeje hafi ku myaka 30, yarabatijwe. Si ngombwa ko twirirwa dukekeranya ku bihereranye n’ibyiyumvo Yehova yagize. Uwo Mubyeyi ubwe yavugiye mu ijuru agira ati “nguyu Umwana wanjye nkunda nkamwishimira” (Matayo 3:17). Mbega ukuntu Se agomba kuba yarishimye cyane igihe yari abonye Yesu asohoje mu budahemuka ibintu byose byari byarahanuwe, ni ukuvuga ibyo yasabwaga gukora byose!
8, 9. (a) Ni ibihe bintu byabaye kuri Yesu ku itariki ya 14 Nisani umwaka wa 33 I.C., kandi se, ni gute ibyo byagize ingaruka kuri Se wo mu ijuru? (b) Kuki Yehova yemeye ko Umwana we ababazwa kandi agapfa?
8 Ariko se, ni ibihe byiyumvo Yehova yagize ku itariki ya 14 Nisani umwaka wa 33 I.C.? Ni ibihe byiyumvo yagize igihe Yesu yagambanirwaga hanyuma agafatwa n’igitero cy’abantu ari nijoro? Bite se igihe incuti za Yesu zamutaga n’igihe bamuciraga urubanza rudahuje n’amategeko? Igihe bamukobaga, bakamuciraho, bakanamukubita inshyi? Igihe yakubitwaga ibiboko, umugongo we ari ibikomere bisa? Igihe yamanikwaga ku giti, bakamutera imisumari mu biganza no mu birenge, maze bakamureka amanitse aho ngaho, abantu bakajya bamucaho bamutuka? Ni ibihe byiyumvo Se yagize igihe Umwana we akunda cyane yamutakiraga kubera ububabare? Ni ibihe byiyumvo Yehova yagize igihe Yesu yavagamo umwuka, maze ku ncuro ya mbere kuva aho ibintu byose byaremewe, Umwana We akunda cyane akaba atari akiriho?
‘Imana yatanze Umwana wayo w’ikinege’
9 Nta cyo twabona tuvuga. Kubera ko Yehova agira ibyiyumvo, imibabaro yatewe n’urupfu rw’Umwana we ntitwabona uko tuyivuga. Icyo dushobora kuvuga gusa ni impamvu yatumye Yehova areka ibyo bikaba. Ni iyihe mpamvu yatumye Se ubwe yemera kugira ibyiyumvo nk’ibyo by’akababaro? Muri Yohana 3:16, Yehova yaduhishuriye ikintu gihebuje; uwo murongo wo muri Bibiliya ukaba ari uw’ingenzi cyane ku buryo wiswe Ivanjiri ntoya. Aho hagira hati ‘Imana yakunze abari mu isi [“yakunze isi,” NW] cyane, bituma itanga Umwana wayo w’ikinege, kugira ngo umwizera wese atarimbuka, ahubwo ahabwe ubugingo buhoraho.’ Bityo rero, urukundo ni rwo rwatumye Yehova areka ngo ibyo bibe. Impano Yehova yatanze
Icyo Urukundo rw’Imana Rusobanura
10. Ni iki abantu bakenera cyane, kandi se, byagendekeye bite ibisobanuro by’ijambo “urukundo”?
10 Iryo jambo “urukundo” risobanura iki? Urukundo rwavuzweho kuba ari cyo kintu umuntu akenera cyane kurusha ibindi byose. Kuva umuntu akimara kuvuka kugeza igihe apfiriye, aharanira urukundo, akumva aguwe neza iyo asusurukijwe n’ubwuzu bwarwo, ndetse iyo arubuze biramuzonga akaraba, byarimba agapfa. Igitangaje ariko, ni uko gusobanura icyo urukundo ari cyo bigoye. Birumvikana ko abantu bavuga cyane ibihereranye n’urukundo. Hariho ibitabo bitagira ingano bihora byandikwa, indirimbo zihora zihimbwa hamwe n’ibisigo bivuga ibihereranye n’urukundo. Ariko si ko buri gihe bigaragaza neza icyo urukundo rusobanura. Mu by’ukuri, iryo jambo rikoreshwa mu buryo bukabije cyane ku buryo kumenya ibisobanuro byaryo nyakuri bisa n’aho bigenda birushaho kugorana.
11, 12. (a) Ni hehe dushobora kwigira byinshi ku bihereranye n’urukundo, kandi se kuki aho ari ho twabyigira? (b) Ni ubuhe bwoko bw’urukundo bwagaragajwe mu rurimi rw’Ikigiriki cya kera, kandi se, ni irihe jambo risobanura “urukundo” rikoreshwa incuro nyinshi mu Byanditswe bya Kigiriki bya Gikristo? (Reba nanone ibisobanuro ahagana hasi ku ipaji.) (c) Urukundo rwitwa a·gaʹpe ni iki?
11 Ariko kandi, Bibiliya yigisha mu buryo busobanutse neza ibihereranye n’urukundo. Inkoranyamagambo yanditswe na Vine, yitwa Expository Dictionary of New Testament Words, yagize iti “urukundo rushobora kumenyekanira gusa mu bikorwa rusunikira abantu gukora.” Inkuru zo muri Bibiliya zivuga ibihereranye n’ibikorwa bya Yehova zitwigisha byinshi ku byerekeranye n’urukundo rwe
12 Ijambo a·gaʹpe ryerekeza ku rukundo rugengwa n’amahame. Bityo, rurenze ibyo kugaragariza undi muntu ibyiyumvo bitewe gusa n’ikintu akoze cyangwa avuze. Ruragutse cyane kurushaho, rukaba rushingiye ku kwishyira mu mwanya w’abandi kandi rufite intego. Ikirenze ibyo byose, urukundo a·gaʹpe ntirurangwa n’ubwikunde na busa. Urugero, reka twongere dusuzume ibivugwa muri Yohana 3:16. “Isi” Imana yakunze cyane bigatuma itanga Umwana wayo w’ikinege, ni iyihe? Ni isi y’abantu bashoboraga gucungurwa. Muri bo hakubiyemo abantu benshi bafite imibereho irangwa no gukora ibyaha. Mbese, Yehova akunda buri wese muri abo nk’incuti ye bwite, nk’uko yakunze umugabo wizerwa Aburahamu (Yakobo 2:23)? Oya. Ariko kandi, Yehova yagaragarije abantu bose ineza yuje urukundo, ndetse akaba yarabikoze bimuhenze cyane. Ashaka ko abantu bose bihana maze bagahindura inzira zabo (2 Petero 3:9). Benshi barabikoze. Bene abo yishimira kubagira incuti ze.
13, 14. Ni iki kigaragaza ko urukundo a·gaʹpe incuro nyinshi ruba rukubiyemo gukunda mu buryo burangwa n’ubwuzu?
13 Ariko kandi, hari abantu bamwe na bamwe bumva ijambo a·gaʹpe mu buryo bukocamye. Batekereza ko risobanura urukundo rutarangwa n’ibyiyumvo, rwo mu magambo gusa rutarangwa n’ibikorwa. Icyo tuzi cyo ni uko urukundo a·gaʹpe akenshi ruba rukubiyemo gukunda umuntu runaka wihariye urukundo rurangwa n’ubwuzu mu buryo bususurutsa. Urugero, igihe Yohana yandikaga ati “Se akunda Umwana we,” hakoreshejwe ijambo a·gaʹpe. Mbese, urwo rukundo rwaba rutarangwa no gukunda mu buryo bususurutsa? Zirikana ko Yesu yavuze ati “Se akunda Umwana we [mu buryo burangwa n’ubwuzu],” hakaba harakoreshejwe ijambo phi·leʹo (Yohana 3:35; 5:20). Urukundo rwa Yehova incuro nyinshi ruba rukubiyemo gukunda mu buryo burangwa n’ubwuzu. Ariko kandi, urukundo rwe ntirwigera rushingira ku byiyumvo bisa. Buri gihe ruba rushingiye ku mahame ye arangwa n’ubwenge kandi akiranuka.
14 Nk’uko twabibonye, imico ya Yehova yose irahebuje, iratunganye kandi irashishikaje. Ariko urukundo ni wo muco ushishikaje cyane kurusha iyo yindi yose. Ni rwo ruturehereza kuri Yehova mu buryo bukomeye. Igishimishije ni uko urukundo ari wo muco we w’ingenzi cyane. Ibyo tubizi dute?
‘Imana Ni Urukundo’
15. Ni iki Bibiliya ivuga ku bihereranye n’umuco wa Yehova w’urukundo, kandi se, ni mu buhe buryo ayo magambo yihariye? (Reba nanone ibisobanuro ahagana hasi ku ipaji.)
15 Hari ikintu Bibiliya ivuga ku bihereranye n’urukundo itigeze na rimwe ivuga ku bihereranye n’indi mico y’ingenzi ya Yehova. Ibyanditswe ntibivuga ko Imana ari imbaraga cyangwa ko Imana ari ubutabera, ndetse nta n’ubwo bivuga ko Imana ari ubwenge. Ifite iyo mico, ni yo soko yayo y’ikirenga, kandi nta wagereranywa na yo mu birebana no kugaragaza iyo mico uko ari itatu. Ariko kandi, hari ikintu cyimbitse kurushaho kivugwa ku bihereranye n’umuco wa kane: ‘Imana ni urukundo’ (1 Yohana 4:8). * Ibyo bishaka kuvuga iki?
16-18. (a) Kuki Bibiliya ivuga ko “Imana ari urukundo”? (b) Mu byaremwe byose byo ku isi, kuki umuntu ari we ushushanya mu buryo bukwiriye umuco wa Yehova w’urukundo?
16 Imvugo ngo ‘Imana ni urukundo,’ ntishaka kuvuga “Imana ihwanye n’urukundo.” Ntibikwiriye ko twacurika ayo magambo, maze ngo tuvuge ngo “urukundo ni Imana.” Yehova arenze ibyo kuba umuco runaka udafatika. Afite ibyiyumvo byinshi bitandukanye kandi afite n’indi mico yiyongera ku rukundo. Nyamara, urukundo ni rwo rwiganje muri Yehova. Igitabo kimwe gitanga ibisobanuro cyavuze ku bihereranye n’uwo murongo w’Ibyanditswe kigira kiti “ikintu cy’ingenzi cyane kiranga Imana cyangwa kamere yayo, ni urukundo.” Muri rusange, dushobora kubitekerezaho muri ubu buryo: imbaraga za Yehova zituma agira icyo akora. Ubutabera bwe n’ubwenge bwe biramuyobora mu migenzereze ye. Ariko urukundo rwa Yehova rumusunikira kugira icyo akora. Kandi buri gihe akoresha iyindi mico ye mu buryo bugaragaza urukundo rwe.
17 Bikunze kuvugwa ko kamere ya Yehova ubwayo ari urukundo. Ku bw’ibyo, niba dushaka kwiga ibihereranye n’urukundo rushingiye ku mahame, tugomba kwiga ibihereranye na Yehova. Birumvikana ko dushobora kubona ko n’abantu na bo bafite uwo muco ushishikaje. Ariko se, kuki bawufite? Mu gihe cy’irema, Yehova yavuze amagambo akurikira, uko bigaragara akaba yarayabwiraga Umwana we, agira ati “tureme umuntu, agire ishusho yacu, ase natwe” (Itangiriro 1:26). Mu biremwa byose bya hano ku isi, abantu ni bo bonyine bashobora guhitamo kugaragaza urukundo, bityo bakaba bigana Se wo mu ijuru. Wibuke ko Yehova yakoresheje ibiremwa bitandukanye kugira ngo agaragaze imico ye y’ingenzi. Nyamara, Yehova yahisemo ko umuco we w’ingenzi, ni ukuvuga urukundo, washushanywa n’ikiremwa cye cy’ibanze mu bindi byose byo ku isi, ni ukuvuga umuntu.
18 Iyo tugaragaje urukundo mu buryo buzira ubwikunde kandi bushingiye ku mahame, tuba tugaragaza umuco w’ingenzi wa Yehova. Ni nk’uko intumwa Yohana yabyanditse igira iti “turayikunda, kuko ari yo yabanje kudukunda” (1 Yohana 4:19). Ariko se, ni mu buhe buryo Yehova yabanje kudukunda?
Yehova Yafashe Iya Mbere
19. Kuki bishobora kuvugwa ko urukundo rwagize uruhare rw’ingenzi cyane mu murimo wa Yehova wo kurema?
19 Urukundo si ikintu cy’inzaduka. Ubundi se, ni iki cyatumye Yehova atangira kurema? Nta bwo ari ukubera ko yari afite irungu maze ngo yumve akeneye umuntu babana. Yehova aruzuye kandi arihagije, nta kintu na kimwe abuze ku buryo undi muntu yakimuha. Birumvikana kandi ko umuco we ushishikaje cyane w’urukundo watumye ashaka ko ibiremwa bifite ubwenge, byashoboraga guha agaciro ubuzima, na byo byishimira iyo mpano. Umwana w’ikinege wa Yehova ni we wari “intangiriro y’ibyo Imana yaremye” (Ibyahishuwe 3:14, NW). Hanyuma, Yehova yakoresheje uwo Mukozi w’Umuhanga mu kurema ibindi bintu byose, ahereye ku bamarayika (Yobu 38:4, 7; Abakolosayi 1:16). Kubera ko ibyo biremwa by’umwuka by’ibinyambaraga byahawe umudendezo, ubwenge n’ibyiyumvo, byashoboraga ubwabyo kugaragarizanya urukundo kandi mbere ya byose bikarugaragariza Yehova Imana (2 Abakorinto 3:17). Bityo rero, byarakunze kuko byabanje gukundwa.
20, 21. Adamu na Eva bari bafite ibihe bihamya byabagaragarizaga ko Yehova abakunda, nyamara se, ni gute babyitabiriye?
20 Ni na ko byari bimeze ku bantu. Kuva igihe Adamu na Eva baremwaga, mu by’ukuri bari bafurebye mu rukundo. Aho batereraga akajisho hose mu buturo bwabo bwa Paradizo yo muri Edeni, bashoboraga kuhabona igihamya cy’urukundo Se yabakundaga. Zirikana ibyo Bibiliya ivuga igira iti “Uwiteka Imana ikeba ingobyi mu Edeni mu ruhande rw’iburasirazuba: iyishyiramo umuntu yaremye” (Itangiriro 2:8). Mbese, waba warigeze kujya mu busitani bwiza cyane cyangwa pariki? Ni iki cyagushimishije kurusha ibindi? Mbese, ni urumuri runyenyeretsa hagati y’amababi y’igiti kiri ahantu hitaruye? Ni amabara menshi atangaje y’indabo se? Mbese, ni ijwi wumvaga ry’amazi asuma, cyangwa iry’utunyoni twaririmbaga n’udusimba twaduhiraga? Bite se ku mpumuro nziza y’ibiti, iy’imbuto n’iy’indabyo? Uko byaba biri kose, nta busitani na bumwe bushobora kumera nk’ubwo muri Edeni. Kubera iki?
21 Ubwo busitani bwari bwaratewe na Yehova ubwe! Bugomba kuba bwari bwiza bitavugwa. Buri giti cyose gishimishije kubera ubwiza bwacyo cyangwa imbuto zacyo ziryoshye, cyari gihari. Ubwo busitani bwari butoshye, ari bugari, kandi bwuzuye inyamaswa zishimishije cyane z’amoko atandukanye. Adamu na Eva bari bafite ibintu byose byari gutuma bagira ubuzima burangwa n’ibyishimo no kunyurwa mu buryo bwuzuye, hakubiyemo no gukora umurimo ushimishije cyane no kugira incuti zitunganye. Yehova ni we wari warabanje kubakunda, bityo na bo bari bafite impamvu zose zo kumukunda. Ariko, byarabananiye. Aho kubaha Se wo mu ijuru babigiranye urukundo, bamwigometseho babigiranye ubwikunde.
22. Ni gute uburyo Yehova yabyifashemo igihe habagaho ukwigomeka muri Edeni bugaragaza ko urukundo rwe rurangwa n’ubudahemuka?
22 Mbega ukuntu ibyo bigomba kuba byarababaje Yehova! Ariko se, uko kwigomeka kwaba kwarazinuye umutima wa Yehova wuje urukundo? Oya rwose! “Ineza ye yuje urukundo [cyangwa “urukundo rwe rurangwa n’ubudahemuka,” (ibisobanuro ahagana hasi ku ipaji)] ihoraho iteka ryose” (Zaburi 136:1, NW). Bityo rero, yahise yiyemeza gufata ingamba zuje urukundo kugira ngo acungure buri muntu wese wo mu rubyaro rwa Adamu na Eva wari kuba ari mu mimerere ikwiriye yatuma acungurwa. Nk’uko twabibonye, izo ngamba zari zikubiyemo igitambo cy’incungu cy’Umwana we akunda cyane, cyamusabye gutanga ikiguzi gihanitse cyane.
23. Imwe mu mpamvu zituma Yehova aba “Imana igira ibyishimo” ni iyihe, kandi se, ni ikihe kibazo cy’ingenzi kizasuzumwa mu gice gikurikira?
23 Koko rero, Yehova yafashe iya mbere mu kugaragariza abantu urukundo kuva akibarema. Ni we ‘wabanje kudukunda,’ mu buryo bwinshi butarondoreka. Urukundo rutuma habaho ubumwe n’ibyishimo; ku bw’ibyo, ntibitangaje kuba Yehova avugwaho ko ari “Imana igira ibyishimo” (1 Timoteyo 1:11, NW). Ariko kandi, hari ikibazo cy’ingenzi kivuka. Mbese koko, Yehova yaba adukunda, buri muntu ku giti cye? Igice gikurikira kizasuzuma icyo kibazo.
^ par. 11 Inshinga phi·leʹo, isobanurwa ngo “gukunda umuntu runaka, gukunda mu buryo bwuje ubwuzu cyangwa kwishimira (mbese nk’ibyiyumvo umuntu ashobora kugirira incuti ya bugufi cyangwa umuvandimwe),” ikoreshwa incuro nyinshi mu Byanditswe bya Kigiriki bya Gikristo. Uko ijambo stor·ge,ʹ cyangwa urukundo rukomeye rurangwa hagati y’abantu bagize umuryango, ryakoreshejwe muri 2 Timoteyo 3:3, bigaragaza ko bene urwo rukundo rwari kuba ingume mu minsi y’imperuka. Ijambo Eʹros, cyangwa urukundo rwo kugaragarizanya ibyiyumvo hagati y’abantu badahuje ibitsina, ntiryakoreshejwe mu Byanditswe bya Kigiriki bya Gikristo, nubwo bene urwo rukundo rwerekezwaho muri Bibiliya.
^ par. 15 Hari indi mirongo y’Ibyanditswe ivugwamo ibintu bihuje n’ibyo. Urugero, hari ivuga iti ‘Imana ni umucyo’ na ‘Imana ni umuriro ukongora’ (1 Yohana 1:5; Abaheburayo 12:29). Ariko twagombye kumva ko ibyo byavuzwe mu buryo bw’ikigereranyo, kubera ko bigereranya Yehova n’ibintu bifatika. Yehova agereranywa n’umucyo, kubera ko ari uwera kandi arangwa no gukiranuka. Ntarangwa n’“umwijima” cyangwa umwanda. Kandi ashobora kugereranywa n’umuriro kubera ko akoresha imbaraga zo kurimbura.

robotstxt: allowed

filter: keep


text:
Gusoma: Gushyigikira umuco wo gusoma ku bana, urubyiruko n’abagore, hatangwa ibitabo n’ibikoresho byo gusoma mu mashuri abanza n’ayisumbuye yo mu cyaro, hamwe no gufungura insomero z’amazu y’urubyiruko mu uturere.
Kwiteganyiriza no Kwiyubaka: Kwihangira imirimo rusange hongerwa amikoro n’ubushobozi ku abagore n’urubyiruko, hakorwa amahugurwa, hanatangwa inguzanyo zo gukora amashyirahamwe, hatangizwa ubucuruzi no kwihangira imirimo biciririste.
Ubuzima no Kubaho Neza: Gushyigikira ibikorwa rusange by’ubuzima n’imibereho myiza y’abana, urubyiruko ndetse n’ababyeyi, bicishijwe mu bigo by’uturere by’urubyiruko no mu amashuri. Guteza imbere amarushanwa mu igororangingo hatangwa imyenda yo gukinana hakorwa n’amarushanwa y’imikino. Gukora amahugurwa y’ababyeyi, abana n’urubyiruko ku imirire n’ubuzima byiza – Kwigisha gukora uturima tw’igikoni hanatangwa imbuto – Gukora amahugurwa yigisha kwirinda Sida, gukora amatsinda y’ababyeyi yo gufashanya no guhugurana ku by’ubuzima.


text:
REB irasaba abarezi gukorana ubwitange no gukundisha abana ishuri
Yanditswe na Mugisha Benigne
Umuyobozi w’Ikigo k’Igihugu cy’Uburezi (REB), Dr Ndayambaje Irenee yasuye uturere twa Nyagatare na Gatsibo, asaba abarezi gukundisha abana ishuri kandi bagakorana ubwitange.
Dr Ndayambaje yasuye Ishuri Nderabarezi rya Kabarore muri Gatsibo maze akangurira abarezi kwita ku ireme ry’uburezi, gutegura imfashanyigisho n’ibitabo bikoreshwa muri iryo shuri.
Yagenzuye niba abarimu baryigishamo bafite ubushobozi, uburyo bwo kwimenyereza umwuga, amahugurwa y’abarimu n’ibindi.
Yakomereje mu Rwunge rw’amashuri rwa Bihinga aganiriza abanyeshuri ndetse n’abarezi babo, agira icyo yisabira abanyeshuri bitegura gukora ibizamini bya Leta.
Ati “Mwitegure neza ibizamini biregereje, mwige mushyizeho umwete kandi mwite ku masomo yanyu.”
Abarezi yabasabye gukora umurimo wabo bawukunze kandi abashishikariza kujya bafasha abanyeshuri ba TTC bimenyereza umwuga w’uburezi kuri icyo kigo.
Yakomereje mu Karere ka Nyagatare, asura Ishuri Nderabarezi rya Matimba n’Urwunge rw’Amashuri rwa Matimba nk’ishuri ryakira abanyeshuri bari mu imenyerezamwuga.
Muri uru ruzinduko, Dr Ndayambaje yasabye abanyeshuri kwita ku masomo biga bagatsinda neza, aboneraho no gusaba abarezi gukoresha ikoranabuhanga mu mwuga wabo.
Yanababwiye ko harimo gukorwa integanyanyigisho nshya ishingiye ku bumenyi ndetse n’ibitabo byayo bizafasha gutyaza ubwenge.
Ati “Mwite cyane ku gukoresha ikoranabuhanga mu kazi kanyu, mutyaze ubwenge kandi mukundishe abana ishuri.”
Dr Ndayambaje yagize ubujyanama atanga muri aya mashuri ku bitameze neza ndetse yanahembye umwana wabaye uwa mbere mu Rwunge rw’amashuri rwa Matimba.


text:
Gupfuka umusatsi (l’alopécie/alopecia) bikunda kwibasira umubare utari muto w’igitsina gore ku buryo usanga hari abo bihangayikisha ndetse bikabatera kwibaza ikibitera.
Zimwe mu mpamvu zigaragaza gupfuka k’umusatsi ku bantu b’igitsina gore, harimo imihindagurikire y’imisemburo, cyane cyane mu gihe cyo gutwita no gucura k’umugore, aho usanga izi mpamvu nyamukuru ari zo zitera ikibazo cyo gupfuka umusatsi.
Ubusanzwe ngo iyo umugore atwite usanga afite umusatsi umeze neza kubera kwiyongera k’umusemburo witwa oestrogène uvubura zimwe mu ntungamubiri zifasha mu mikurire y’umusatsi ndetse zikanawufasha no kuramba. Cyakora ngo usanga nyuma yo kubyara habaho kugabanuka gutunguranye k’uyu musemburo ari byo bituma umusatsi utangira gupfuka.
Mu gihe cyo gucura k’umugore ho, ngo usanga umusemburo wa oestrogène ugaragara nk’imbonekarimwe, ibi bikaba byatuma n’imikurire y’umusatsi idindira cyangwa igahagarara ari na ho umusatsi utangira gupfuka.
Ngo nubwo uku gupfuka k’umusatzi ahanini guterwa n’igabanuka ry’umusemburo wa oestrogène, hari n’ibindi bikunze gutera iki kibazo. Ibyo birimo: kugira stress, gutakaza ibiro ku bushake, ibura rya zimwe mu ntungamubiri (nka fer, zinc, magnesium, calcium), imiterere ikomoka ku ruhererekane rw’imiryango ndetse hari n’abemeza ko konsa, cyane cyane iyo umubyeyi yonsa umwana w’umuhungu, umusatsi upfuka.
Aha ariko umuntu yakwibaza ati “Ese ni ryari wahangayika igihe ubona upfuka umusatsi?”
Ubusanzwe ngo umuntu agira hagati y’ibihumbi 150,000 na 200,000 by’imisatsi ku mutwe, aho buri musatsi unyura mu byiciro bitatu mu mikurire yawo.
Ibyo byiciro ni Analogène, aho umusatsi uba utangiye kumera. Ngo iki cyiciro kimara imyaka igera kuri itanu.
Catagène, aho umusatsi uhagarara gukura ndetse na Télogène, aho umusatsi uba umeze nk’ushaje ndetse ukamara amezi agera kuri atatu mbere y’uko utangira gupfuka.
Gupfuka k’umusatsi rero ngo kuba hagati y’imisatsi 50 na 100 ku munsi. Ngo gupfuka k’umusatsi bitangira gutera impungenge n’ikibazo gikomeye igihe umuntu ashobora gupfuka imisatsi iri hejuru ya 60 ku munsi.
Ariko se ni iki umuntu yakora ngo yirinde gupfuka umusatsi?
Ngo nubwo nta muti wihariye ushobora kongera gukuza umusatsi wapfutse, hariho uburyo bwinshi bwakwifashishwa mu guhagarika ipfuka ry’umusatsi ku buryo budasanzwe. Ubwo buryo burimo kwirinda guhambira cyangwa gusuka umusatsi hifashishijwe ibintu biwukurura cyane. Ikindi ni uko uramutse ugize iki kibazo wajya ukoresha massage bita ‘massage cranier à sec’, byakwanga guhagarara, ukihutira kwa muganga kwisuzumisha kuko bishobora kuba byaterwa n’indi ndwara.
Video Abakobwa Beza
Impamvu Zitera Gupfuka Umusatsi ku Bagore
Gupfuka umusatsi (l’alopécie/alopecia) bikunda kwibasira umubare utari muto w’igitsina gore ku buryo usanga hari abo bihangayikisha ndetse bikabatera kwibaza ikibitera.
Labels: abagore


text:
Ku bakobwa benshi, usanga igitekerezo cyo kubaka urugo ari nk’inzozi zigiye gusohora, ariko n’ubwo bimeze bityo, umukobwa wese aba yifuza kuba yagira urugo rwiza kandi rushimishije.
Ibintu bimwe na bimwe umukobwa utarashyingirwa ariko ugejeje igihe cyo gushaka aba atekereza ku bijyanye n’urugo rwe rw’ahazaza, harimo ibi bikurikira:
•Umukobwa aba atekereza ko kuzashinga umuryango bizamuha ibyishimo by’ubuzima bwe bwose asigaje ku Isi.
•Aba ashaka ko umugabo bazabana azakomeza kumukunda no kumutetesha mu byiza no mu bibi.
•Aba ashaka ko umugabo we azamubera indahemuka kuko kumuca inyuma byakomeretsa umutima we.
•Aba ashaka kuzabana n’umugabo uzajya ahora amurwanira ishyaka buri munsi kandi akamwubaha.
•Uretse kuba yashaka umugabo umukunda, aba anifuza umugabo uzamufasha kuzuza inshingano z’urugo, agakunda abana kandi akabitaho.
•Aba yifuza kuzashaka umuntu bazajya bakora imibonano mpuzabitsina kandi wenyine nta wundi bamusangira.
•Aba yifuza kuzashaka umugabo utazagira ikintu na kimwe yamuhisha cyangwa amukinga ku bireba urugo rwabo.
•Umuntu uzaba ari umuterankunga kandi umufasha kugera ku nzozi ze
•Ashaka umugabo utazamushyigikira mu makosa, uzajya amukosora kandi akamufasha muri byose.
•Ahora yifuza guteteshwa no kwitabwaho bitarangira nk’aho bakimurambagiza.


text:
Musenyeri Antoine Kambanda yatangaje ko yatunguwe no kuba kalidinali kuko nta makuru yarabifiteho na make ndetse ntiyigeze abitekereza.
Musenyeri Kambanda yagize ati “Ndashimira Imana, ni yo igena byose. Ni ibintu ntigeze ntekereza, ariko ku bw’ububasha bw’Imana, ndashimira na Nyirubutungane Papa Francis wangiriye iki cyizere, ndetse akanantungura kuko ntabwo nari mbizi. Abantu bagiye babimbwira hanyuma nza kubona inkuru y’impamo. Ni ibintu rero nshimira Imana kuko ndayikunda n’umutima wanjye wose kandi mu buzima bwanjye nitangiye kuyikorera.”
Ati “Icyizere ngiriwe n’umwanya mpawe, nshimishijwe n’uko nzashobora kuyikorera kurushaho mu rwego rwa Kiliziya nk’umuryango washyizweho n’Imana mu buryo bwo kwamamaza urukundo rwayo n’inkuru nziza y’umukiro.”
Abajijwe niba umwanya ahawe waba ufitanye isano no kunoza umubano kwa Kiliziya Gatolika n’u Rwanda, Musenyeri Kambanda yavuze ko kuba u Rwanda rufitanye umubano mwiza na Kiliziya Gatolika na byo ari byiza kuko bitanga umutekano, ibikorwa bikiyongera.
Icyakora mu rwego rwa Kiliziya na none, Papa ngo areba ukwemera kw’Abakilisitu, ibikorwa bya Kiliziya cyane cyane mu kurushaho kurema umuryango wunze ubumwe wa kivandimwe, no kurushaho kwamamaza ivanjili kugira ngo abantu barusheho kumenya Imana n’izina ryayo.
Ati “Ibi byose rero ubishyira hamwe, ntabwo ari jyewe ku giti cyanjye, ahubwo ni Kiliziya y’u Rwanda n’Igihugu, kuko urugendo twakoze rugaragara, n’ubutumwa dukora, Kiliziya ku isi ibona hari ubuhamya n’umusanzu mu iyogezabutumwa muri rusange no mu bikorwa bya Kiliziya dukora.”
Abajijwe niba hari inyungu bifite kuri Kiliziya Gatolika mu Rwanda, yagize ati “Ibyo bigaragaza ko ari ishema rikomeye n’icyizere gikomeye Kiliziya igiriye u Rwanda.”
Ati “Ubu umuntu aba agiye mu bajyanama ba Papa ndetse akagira na Kiliziya ahabwa muri Diyosezi ya Roma nk’umwe mu bajyanama ba Papa. Abo Bakaridinali kandi ni na bo bavamo abatora Papa, akanatorwa muri bo.”
Yasobanuye ko muri rusange inshingano za Karidinali zireba Kiliziya n’iyogezabutumwa muri rusange ku isi. Ati “Nka Kiliziya mu Rwanda, twishimiye ko dushobora gutanga umusanzu wacu n’ijwi ryacu rikaba ryakumvikana mu musanzu w’iyogezabutumwa muri rusange ku isi.”
Ku bijyanye no kumenya niba agumana inshingano yakoraga mu Rwanda, yavuze ko azikomeza, keretse nibamuha ubundi butumwa, ariko ngo izo nshingano zishobora no guhabwa undi mwepisikopi cyangwa umupadiri.
Nyiricyubahiro Antoine Kambanda ni we Karidinali wa mbere u Rwanda rugize. Muri aka Karere u Rwanda ruherereyemo, Diyosezi ifite Umukaridinali ni iya Kinshasa yonyine. Ahandi hari umukaridinai ni i Nairobi, uw’i Kampala yacyuye igihe, n’uwa Dar es Salaam na we yacyuye igihe.


text:
Hari abahungu bamwe na bamwe bijya bisa n’aho bibagora cyane kuba babasha kwiteretera umukobwa kandi akemera kuko hari n’abo usanga bavuga ngo bo ntibahiriwe no gukunda,ariko hari ubwo usanga biterwa n’uko babikora nabi.
Iyo uhuye n’umukobwa bwa mbere ukamubenguka uzakoreshe ubu buryo buzakugeza ku rukundo rurambye.
1.Iki nicyo kintu cya mbere k’ingenzi uba ugomba kubanza kumenya mbere ya byose.
Gufata umwanya wo kwitegereza uwo mukobwa ushakaho ubucuti cyangwa ukamuganiraho n’umuntu waba amuzi neza ariko ukabikora mu ibanga kugira ngo atabimenya kuko iyo abimenye byose biba bipfuye.
2.Iyo umaze gushima rero , ushaka uburyo mwazaganira agahe gato ku uzima buisanzwe kandi ukirinda kuvuga menshi kandi ukirinda no kumwereka ko hari icyo umuteganyaho.
3. Nimumara kumenyana muri make, hazakurikiraho gusangira ibitekerezo no kurushaho kumenyana, mukava mu by’ubuzima busanzwe ahubwo mukaganira ku buzima bwanyu bwite. Gusa ibyo biganiro ntibigomba kuba amaso ku yandi ahubwo ushobora kwifashisha telephone, e-mail, facebook n’ibindi.
4.Kuri iyi nshuro ho biba bisa naho byaciyemo kuko muba mutangiye kwiyumvanamo,mwifuza kumarana igihe kirekire muganira cyangwa se murebana akana ko mu ijisho.
5. Nyuma muba mugeze ku rwego rwo kuzuzanya kandi umukobwa aba yaramaze kwemera maze urukundo rukaba rurubakitse byimazeyo. Icyo gihe muzatangira kumva ko atari ngombwa kuganira ku rukundo gusa ahubwo mugatangira kubakana no mu bindi bitekerezo. Iyi ntambwe ni yo ya nyuma.
Nizere ko ubaye wagiraga ikibazo nk’iki mu rukundo,ubonye inzira zagufasha kwemeza uwo wakunze,gerageza uzabona igisubizo nyacyo mu rukundo rwawe.


text:
MINICOM isanga ibigo biciriritse byaba igisubizo ku bushomeri
Yanditswe na admin
Minisitiri w’Ubucuruzi n’Inganda (MINICOM), Munyeshyaka Vincent, avuga ko mu rwego rwo gukomeza gushakisha igisubizo kirambye k’ikibazo cy’ubushomeri hakwifashishwa ibigo by’imari iciriritse kuko biramutse bibaye byinshi byatanga akazi kenshi.
Ibyo minisitiri Munyeshyaka yabigarutseho ubwo yatangizaga inama y’iminsi itatu ihuza ibigo by’imari biciriritse n’amabanki muri Afurika ikaba yari ihuje ba rwiyemezamirimo bato, ibigo by’imari n’amabanki.
Yagize ati “Iyo ugiye kureba imirimo itangwa mu rwego rw’abikorera, 41% yose ikomoka muri ibi bigo biciriritse kuko usanga wenda bidakenera abakozi benshi cyane ariko usanga ari byinshi ku buryo iyo ugiye kureba usanga ari byo bitanga akazi kurusha ibigo binini.”
Minisitiri Munyeshyaka kandi avuga ko yizeye ko abafite ibigo biciriritse bitabiriye iyi nama mpuzamahanga n’ibigo by’imari bazashobora kubonana n’amabanki bakaba batangira gukorana bityo bagakomeza gufasha mu gutanga akazi mu rwego rwo gukomeza guhangana n’ubushomeri.
Ati “Amabanki ari buhure n’abantu bafite ibitekerezo bitandukanye by’imishinga kugira ngo barebe niba hari agashya bafite kugira ngo babe babaha amafaranga, turizera rero y’uko rwose Abanyarwanda cyangwa n’ibigo biri mu Rwanda bamwe bashobora kuza kugira icyo bumvikanaho n’abatanga amafaranga kuko na byo byadufasha gukomeza guhangana n’ubushomeri.”
Bamwe mu rubyiruko rudafite akazi baganiriye n’Imvaho Nshya na bo bemeza ko ibigo biciriritse bishobora gutanga akazi gaciriritse.
Rutayisire Emmanuel yagize ati “Akazi n’iyo kaba gahemba make kaba ari ingenzi kuko ibintu byose biza buhoro buhoro. Hari nk’abana twiganaga bakirangiza babanza gukora muri bene ibyo bigo ariko ubu bafite akazi keza, iyo ukora ahantu nk’aho uba urimo kwiyungura ubumenyi ku buryo babona igitekerezo cyo kwishingira umushinga, uba uri kumenyana n’abantu benshi, ikindi kandi uba uri no kuhakura amafaranga akubeshaho utagiye kwiyandarika.”
Nk’uko byagaragajwe muri iyo nama, ibigo biciriritse byihariye hejuru ya 90 % by’urwego rw’abikorera mu Rwanda naho mu kazi kangana na 94 % n’urwo rwego, ibigo biciriritse byihariye 41 %.
NIYONSENGA SCHADRACK


text:
Haba mu giturage cyangwa mu mijyi, usanga abana bahetse abandi barushaho kwiyongera.Abo babyeyi b’imburagihe, ubakubita amaso ukabona bateye agahinda.Ntibemera kwitwa abagore kuko buri wese aba avuga ko nta mugabo afite.Wababaza uko byabagendekeye,bamwe bakagusubiza baseka ngo » uko byagenze ibara umupfu di! »
Abari muri icyo kigero babyumva gute?
Iki kibazo,abahungu n’abakobwa ntibakivugaho rumwe.Abahungu bacyumva ukwabo, n’abakobwa bakacyumva ukundi.Yewe no mu mashuri abanza ntibatinya kukiganiraho bagaragaza ingaruka zacyo.
Abo mu mashuri yisumbuye bo ni ibindi.Abenshi babyaye babarizwa muri iki gice.Kandi nta mugayo baba batangiye gucya umubiri wose no kwibwira ko bakuze.Bamwe ntibatinya kubyegeka kuri mwarimu wabo,abandi bo bakavuga ko bikorwa n’abagabo bakomeye kandi bifashije bashobora kubaha icyo bacyeneye.
Ababyeyi baragowe
Ibiganiro biherutse kubera mu bigo by’amashuri binyuranye byarantunguye biranambabaza.Ababyeyi tuba twicaye aho dutungwa agatoki nk’aho twohereza abana bacu tudashaka ko bamererwa neza nk’abandi.Ngo abana barenga 1000 batwaye amada muri 2016.
Hafi ya hose ku mashuri yagaragayeho abana benshi batwite izo nda zitateguwe,umugayo uba ari uw’abayobozi b’ibyo bigo.Inzego zose zirahaguruka zigahagarara,bikaba umunsi umwe cyangwa ibiri,ikibazo nticyongere kuvugwa.
Abo bayobozi na bo bati turarengana,dufite abana b’imburakirera.Ababyeyi barabaduterera bakibagirwa inshingano zabo.Rimwe na rimwe bene abo bana ubatuma ababyeyi ugasanga inyana ni iya Mweru.Ntibyoroshye.
Ntitwirengagize ko hari n’abana bananiye ababyeyi ku buryo n’inzego z’ibanze zatereyeyo utwatsi.Ni uko ikibazo kikaba ihurizo.Bigahora gutyo.N’ubutaha kizagaruka birangirire aho.
Ikitavugwa kandi kigaragarira bose ni ubukene bukabije mu miryango.Abo bana baba bibwira ko bagiye kugikemura ahubwo bakacyongera.Abasenga bo ngo « Kizacyemurwa n’Imana. »Njye udaheruka mu kiliziya cyangwa muri zino nsengero zogeye,nti « Aha… »
By N.Za


text:
Inyigisho yo ku wa 5 w’icya 32, C, 11 Ugushyingo 2016
Amasomo: 2 Yh 4-9; Zab: 118, 1-2.10-11.17-18; Lk 17, 26-37.
Nk’uko twabivuze ejo, amasomo yo mu bihe bisoza umwaka wa Liturujiya, usanga afite inyigisho zityaye, ziduhugurira twese gukanguka no kumenya aho inzira turimo ituganisha. Yibanda cyane ku bihe bya nyuma by’ukuza k’Umukiza wacu Yezu Kirisitu. Kuva kera na n’ubu, amatsiko ni yose, abantu bizazaho ibibazo byinshi. Yezu Kirisitu yarabisubije, twakwibaza impamvu abantu batabizirikana ahubwo ugasanga amarangamutima yabo abajyana kure.
Icya mbere cy’ibanze, ni ngombwa kumva ko nta muntu n’umwe ushobora kumenya igihe ibyo bizabera. N’iyo wakwiga imyaka n’akaka ibya Tewolojiya na za Filozofia, ntushobora kumenya igihe Yezu azagarukira. Igisobanuro cyoroshye duhagararaho ni bya bindi tuvuga ngo yaraje kandi ntaraza (Déjà et pas encore). Na ho ibyo kumva neza igihe azagarukira gucira imanza abazaba bakiriho n’abazaba barapfuye, ibyo rwose ni ipfundo rihambaye ripfundurwa n’Imana yonyine.
Icyo amasomo adushishikariza, ni ukubaho dutegereje ibyiza Yezu Kirisitu yadusezeranyije. Iyo twitoje kugira ubuzima bwiza bwa roho, twinjira mu busabaniramana buhambaye ku buryo iby’Imana byose bituryohera, imirimo dukora muri Kilziziya tukayikorana umwete n’ibyishimo, kuganiriza abandi iby’Ivanjili bikatubangukira kandi tukarangwa n’umusabano uhamye muri bagenzi bacu, uwihayimana akaba intangarugero mu bo babana akabaho yishimye atagaragara nk’uwarunguriwe, abashakanye mu ngo zabo bakagira amahoro, abakirisitu bari mu bya politiki bakahagaragaza umucyo wanga ikinyoma… Yohani yatwibukije ko dukwiye kwihatira kwihambira ku Mategeko y’Imana niba koko twarayimenye. Kuyubahiriza no kuyashyira mu buzima bwacu, ni cyo cyemezo cy’uko twamenye koko Imana Data Ushoborabyose na Yezu Kirisitu Umwana wayo bityo tukayoborwa na Roho Muatagatifu. Mu gihe amahanga yose yadutswemo n’abashukanyi bakwiza inyigisho z’ubuyobe zihinyura Amategeko cumi y’Imana, dukwiye guhaguruka tugahagarara gitwari twitangira Umukiro w’abavandimwe. Ni benshi batwarwa n’inyigisho z’ubuyobe bakavutswa batyo ibyiza by’ijuru.
Kera mu Rwanda Ivanjili itarahamamazwa, umunezero w’abakurambere bacu wari: kubaho no kuramba, kubyara no guheka, gutunga no gutunganirwa. Kubera ko nta kindi bari bazi cyerekeye ijuru, imihibibikano yabo yose yari igamije gusa ubuzima bwa hano ku isi. Abanyarwanda n’andi mahanga yatekerezaga atyo kubera ko bari bataramenya Yezu Kirisitu, nta rubanza twabacira. Akumiro ni ukubona abantu bavuga ko bamenye Ivanjili ariko bagakomeza kwishakashakira gusa ubuzima bwo muri iyi si n’imitungo gusa. Gushyira umutima mu isi gusa, ni ko kwirengagiza Yezu Kirisitu watwigishije, ni ko gusuzugura amategeko y’Imana, yemwe ni na ko kwiberaho nko mu gihe cya Nowa. Abantu bo muri icyo gihe biberagaho birira binywera, abakobwa bararongorwaga, abagabo n’abagore bakiberaho uko babyumva ariko batitaye ku Mategeko y’Imana. Uko kwiberaho nk’abagashize byagize ingaruka haduka umwuzure urabatsemba bose usibye intungane y’Imana Nowe. Iyo tuvuze Sodoma na Gomora, buri wese yiyumvisha ahantu hagandiye icuraburindi ry’ibyaha byo gusuzugura Imana no gutesha agaciro ikiremwa muntu. Ibyo ni byo bikururira isi amakuba menshi. Ntawe ushobora kwiberaho atyo ngo yizere kuzasanganira Umukiza igihe azahinguka aje gucira Imanza abazaba bakiriho n’abazaba barapfuye.
Ibihe turimo ni ibihe bya nyuma, ni ibihe byo kwisubiraho turwana urugamba rwo gutsinda icyaha icyo ari cyo cyose. Nta kugira ubwoba, Yezu Kirisitu aradukunda adufitiye impuhwe. Nitumugarukire hakiri kare. Umubyeyi Bikira Mariya aratuvuganira, tumwisunge buri munsi. Abatagatifu na bo duhimbaza badusabira ku Mana Data Ushoborabyose: Maritini w’i Tours, Menasi, Verani, Tewodori Estudita na Marina wa Omura, badusabire.
Padiri Cyprien BIZIMANA


text:
Baptiste arangwa n’amahoro n’umutuzo. Buri igihe aba afite ibyiringiro by’ibintu byiza,ni umuntu ukunda kumvikana bikamufasha kumvikanisha ibitekerezo bye. Akunda kuba ari wenyine ari gutekereza cyane bigatuma agenzura ibintu byose.
Ni umuntu abandi bagisha inama kandi agakunda gukemura amakimbirane, nta kintu afata nk’icyoroheje icyo yinjiyemo cyose agikorana imbaraga ze zose kuko yizera ko ibintu byose biva mu gukora cyane.
Hari bimwe mu byamamare byagiye byitwa iri zina nka Baptiste de Ville d’Avray umufaransa wamenyekanye mu gufotora, n’umunyamideli akaba n’umuririmbyi w’umufaransa Baptiste Giabiconi. Undi wamenyekanye cyane ni umukinyi wa ruhago Baptiste Martin.


text: Impeta Isi karemano ihora igenda nkuko iringaniza gahunda n'akaduruvayo. Igishushanyo cyiza cyaremwe uhereye kumurongo umwe. Imico yimbaraga, ubwiza nimbaraga zituruka kubushobozi bwumuhanzi bwo kuguma afunguye ibyo bitandukanye mugihe cyo kurema. Igice cyarangiye nigiteranyo cyamahitamo atabarika umuhanzi akora. Ibitekerezo byose kandi nta byiyumvo bizavamo akazi katoroshye kandi gakonje, mugihe ibyiyumvo byose kandi ntagenzura bitanga umusaruro unanirwa kwigaragaza. Guhuza byombi bizaba imvugo yimbyino yubuzima ubwayo.


text:
Umwami Kigeli V Ndahindurwa yatanze (kwitaba Imana) tariki ya 16 Ukwakira 2016. Kuva icyo gihe, bamwe mu bo mu muryango we bavugaga ko yatabarizwa hanze y’u Rwanda kubera impamvu ebyiri. Iya mbere, ni uko bavugaga ko mu migenzo ari na ko byagendaga ku mwami uguye hanze y’igihugu. Kera muri iyo migenzo, ngo iyo yabaga yaguye hanze birindaga kumutabariza mu Rwanda kuko ngo byashoboraga gukurura amakuba. Ndetse ibi, mushiki w’umwami Spéciose Mukabayojo yabikomojeho nk’uko muri bubisange ku mpera y’iyi nyandiko. Icya kabiri bavuga ni uko umwami yari yaranze gutaha ngo kuko yabonaga ibihe bitameze neza ku buryo yagira umutekano atahutse (mu mpera z’iyi nyandiko, na ho murahasanga icyo umwami yari yaravuze ku mutekano we aramutse atashye).
Mu muryango w’umwami hari abasangaga ari byiza ko umugogo w’umwami watabarizwa mu Rwanda, ngo kuko yahisemo gukomeza kuba umunyarwanda, akaba atarigeze asaba ubwenegihugu bw’amahanga. Ikindi ngo biri mu rwego rwo kumuha icyubahiro no kwirinda ko gutabarizwa mu mahanga byakwitwa kugwa ku gasi.
Abanyarwanda bategereje kumenya niba imihango yo kumutabariza izaba mu rwego rw’igihugu, ikitabirwa n’abategetsi bakuru, n’imbaga y’abanyarwanda cyangwa niba bizakorwa gusa mu rwego rw’umuryango. Inkuru nimenyekana tuzayibagezaho.
Icyo Spéciose Mukabayojo mushiki w’umwami yari yaravuze ku itabarizwa rye:
Hano munsi, Kigeli V Ndahindurwa yari yasobanuye igituma adataha:


text:
CHUB yaremeye abarokotse Jenoside barimo n’abahombye kubera Covid-19
Abakozi b’ibitaro bya Kaminuza by’i Butare (CHUB) baremeye abarokotse Jenoside 16, harimo umunani bahawe inka, n’abandi umunani batewe inkunga y’amafaranga y’u Rwanda ibihumbi 200, nyuma y’uko ubucuruzi bwabo bwahombye kubera Coronavirus.
Abaremewe ni abo mu tugari dutandukanye tugize Umurenge wa Tumba. Bashimye cyane abakozi ba CHUB babatekerejeho, kuko ngo bagaragaje umutima wo kutikubira, ahubwo wo gutekereza ku bakeneye ubufasha.
Vianney Kabera w’imyaka 65 ubundi uzwi ku izina rya Mwalimu kuko yigisha ijambo ry’Imana, ni umwe mu bahawe inkunga y’amafaranga. Ubusanzwe yakoraga amasambusa y’ibirayi, hanyuma Guma mu Rugo ituma arya igishoro.
Yagize ati “Ijambo ry’Imana, muri Timoteyo wa kabiri igice cya gatatu haravuga ngo muri iyo minsi hazaba ari mu bihe birushya. Aba bantu batugobotse mu bihe biruhije. Kandi iryo jambo riravuga ngo muri icyo gihe abantu bazaba bikunda. Mu by’ukuri aba na bo ntabwo bikunze, ahubwo badukunze.”
Muri kiriya gice cya bibiliya kandi ngo haravuga ngo mu bihe bya nyuma abantu bazaba bakunda amafaranga. Kabera ati “Ariko bo ntibakunze amafaranga ahubwo batanze amafaranga. Imana izabagirire neza, izabahe umugisha.”
Uwamurera Laetitia w’imyaka 42, n’ikiniga, yagize ati “Inka nayiherukaga mu rugo iwacu. Zari zihari mu muryango navukiyemo, ariko zajyanye na bo. Ubu mfite ibyishimo byinshi, kuko mu muryango wacu hagarutsemo inka.”
Uwamurera kandi nk’umuntu ukunda gusenga, ngo yari yarasabye Imana ko yabimufashamo kuko mu bushobozi bwe yari yarayibuze. Kuri we inka yahawe ngo ni igisubizo cy’Imana, ibicishije ku bakozi ba CHUB. Ngo yabiboneye ku kuba imibare y’iherena ry’inka yatomboye iherwa na 1979, ari na wo mwaka yavutsemo.
Charles Rwigema wigeze gutunga inka hanyuma muri 2008 eshanu yari amaze kugira zigahitanwa n’ubushita zose, yishimiye ko yongeye gucanirwa, kandi ngo noneho ntabwo zizongera kumupfana.
Yagize ati “Buriya narize. Nirwara nzajya mpita nyitaho, ntatinze, kugira ngo ntazongera kugira igihombo.”
Umuyobozi w’Akarere ka Huye, Ange Sebutege, na we yashimye abakozi ba CHUB, ku bw’urukundo bagaragariza abarokotse Jenoside, kuko bagira abo baremera buri mwaka.
Yagize ati “Turabashimira ko abangaba mwongeye kubagarurira ubuzima, mwongeye kubavura, kandi mwongeye no kwerekana ko uretse no kuvura, mwifuza ko abaturage bose bagira ubuzima bwiza.”
Igikorwa cyo kuremera abarokotse Jenoside batishoboye, CHUB yagitangiye mu mwaka wa 2011. Kugeza ubu bamaze gutanga inka 147 mu mirenge 10 igize Akarere ka Huye.
Mbere batangaga inka gusa ku bo baremeraga bahawe n’imirenge. Muri uyu mwaka wa 2021 ni bwo bwa mbere baremeye n’abacuruzaga, nk’uko bivugwa na Dr. Augustin Sendegeya, umuyobozi mukuru wa CHUB.
Ati “Twaje gusanga hari n’abakoraga udukorwa dutandukanye Covid-19 yagizeho ingaruka, noneho turavuga tuti reka tubafashe bongere bigiremo icyizere.”
Uretse kandi abarokotse Jenoside bagenda bahabwa n’imirenge itahiwe kuremerwa, inkunga zegeranywa na CHUB zinifashishwa mu kuremera abarokotse Jenoside bafitanye isano n’abahakoraga cyangwa n’abahiciwe bazizwa ko ari Abatutsi.
Ni muri urwo rwego ubu hanatanzwe miliyoni ku bantu babiri bari bafite imishinga yo kwiteza imbere. Buri wese yahawe ibihumbi 500. Iki gikorwa cyatangiye muri 2014, ubu kimaze gutera inkunga abantu 34, bose hamwe bahawe miliyoni 14.


text:
Imigani 19:17 (NIV) “Umuntu wese ugirira neza abakene aguriza Uwiteka, kandi azabagororera ibyo bakoze.”
Imigani 22: 9 (NIV) “Abitanze ubwabo bazahabwa imigisha, kuko basangira ibyo kurya n’abakene.”
Yesaya 58:10 (NIV) “Kandi nimwimara mwishigikiye abashonje kandi mugahaza abakandamizwa ibyo bakeneye, urumuri rwanyu ruzamurika mu mwijima, ijoro ryanyu ribe nk’umunsi wa saa sita.”
Luka 14: 13-14 (NIV) “Ariko Iyo utanze ibirori, utumire abakene, abamugaye, abacumbagira, impumyi, uzahirwa. Nubwo badashobora kukwishura, uzishyurwa izuka ry’abakiranutsi. ”
2 Abakorinto 9: 6-7 (NIV) “Ibuka ibi: Uzabiba bike azasarura bike, kandi uzabiba atitangiriye itama na we azasarura cyane. Buri wese muri mwe agomba gutanga ibyo wafashe mu mutima wawe gutanga, atabishaka cyangwa ku gahato, kuko Imana ikunda utanga yishimye. ”
Senga
Mwami Yesu, udufashe kugukurikira kugera kumpande za Sosiyete, aho abantu bafite irungu, bababaye, kandi bakeneye cyane. Reka dutange kubuntu dushimira ibyo waduhaye byose kubusa
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
N’ubwo iterambere ry’ikoranabuhanga , risigaye ryifashishwa mu bintu byinshi bitandukanye , harimo no gushaka ubushuti bwihariye cyangwa guteretana (Dating). Gusa ariko harimo abashobora kwihisha inyuma yabyo bakabeshya bagamije kugwisha mu mutego mubi abo bahurira nabo kuri izo mbuga rusange ariyo mpamvu abantu bagakwiye kubyitondera.
Urubuga Elcrema rwatangaje bimwe mu bishobora kukwereka ko umuntu muri kuganira cyangwa ugutereta kuri murandasi atari uwo kugirirwa ikizere:
1.Umuntu uhita utangira kugusaba amafaranga cyangwa kumutiza ibikoresho runaka. Akenshi bene uwo akubwira inkuru ibabaje y’ukuntu abikeneye, kandi mutaranabasha kumenyana birambuye. Bene uwo akenshi aba akurikiranye ibyo ari gusaba kurusha uko akwitayeho wowe ubwawe.
2.Umuntu uhita akubaza amakuru arambuye kuri wowe, ariko wowe wagira ibyo umubaza ntagusubize, agahunga ibibazo. Biba byiza kubigenza buhoro, ibisubizo by’aho utuye, aho ukorera, numero ya telephone ukoresha, e-mail, n’ibindi. Ni ukwirinda kandi gutanga amakuru ajyanye n’uko ubitsa amafaranga, cyangwa ibindi byatuma wibwa hakoresheje ikoranabuhanga. Igihe kandi uwo muntu adafite ku rubuga rwe ifoto imugaragaza isura ye, aho usanga akoresha amafoto agaragaza ibidukikije cyangwa ikindi kintu, gira amakenga uyimusabe.
3.Umuntu uvuga ibintu nyuma mu kindi kiganiro akavuga ibinyuranye n’amakuru yari yaguhaye mbere, cyangwa se ibyo yivugaho bikaba bitandukanye n’ibyanditse ku rubuga rwe, uwo ni uwo kwitondera.
4.Umuntu muhana gahunda yo guhura buri gihe ku munota wa nyuma akayihindura, cyangwa se uwo muganira, haba ku manywa cyangwa andi masaha agahora asubiramo ko ari gukora ikintu iki n’iki kigahora ari kimwe, nawe aba afite ibyo ari kubeshyamo. Urugero: Mwavuganye saa yine z’igitondo avugako ari muri siporo, saa saba z’amanywa bikaba uko, saa tatu z’ijoro naho ati ndi muri siporo kandi ataravuzeko ari umukinnyi wabigize umwuga, aho haba harimo ikibazo.
5.Umuntu uhita atangira kukwita amazina y’urukundo mutaramenyana bihagije, cyangwa ugasanga ibiganiro bye byose biraganisha ku mibonano mpuzabitsina, ugasanga mu mivugire ye akubwira ati ndaje ngusange mu buriri, cyangwa se akagusaba amafoto wambaye ubusa, uwo nawe ntaba ari shyashya.
6.Umuntu muri kuvugana ukumva buri gihe aritotombera ibyo yabonye byose, nta kantu na kamwe avuga kagenda neza cyangwa keza abona, cyangwa se uhora akabya ku bintu byose avuga ko ibintu byose ntacyo bimutwaye, ko ibyo abona byose ari paradizo, ntashobore kuba yavuga ikintu adashima na kimwe, haba hari amahirwe y’uko yaba hari ibyo abeshya cyangwa ahisha.
Ni ngombwa ko witondera abantu bagutereta ku mbuga nkoranyambaga cyane cyane nubabonana bimwe mu bintu byavuzwe haruguru.


text: Imitako Imitako nashizeho yerekana ibyiyumvo byanjye. Irampagarara nkumuhanzi, umushushanya kandi nkumuntu. Imbarutso yo gukora Poseidon yashyizwe mumasaha yumwijima mubuzima bwanjye ubwo numvaga mfite ubwoba, intege nke kandi nkeneye kurindwa. Mubanze nateguye iki cyegeranyo kugirango gikoreshwe mu kwirwanaho. Nubwo icyo gitekerezo cyagabanutse muri uyu mushinga, iracyahari. Poseidon (imana yinyanja na "Isi-Shaker," ya nyamugigima mumigani ya kigereki) nicyegeranyo cyanjye cya mbere kandi kigamije abagore bakomeye, kigamije guha uwambaye imbaraga nimbaraga.


text:
Iri tsinda ribarizwa mu nzu itunganya umuziki ya Kina Music, ryahuruje imbaga nini y’abakunzi ba Muzika muri aka Karere, baje kwirebera imurika ry’uyu muzingo.
Muri iki gitaramo kandi Dream Boys yafashijwe n’abahanzi babana muri Kina Music ndetse n’abandi bahanzi bakunzwe cyane mu Rwanda.
Kureba andi mafoto menshi KANDA kuri kano gafoto
Ibitekerezo ( 3 )
turabemera indatwa we komerezaho ndi i gakenke
ooooh indatwa blavo nimukomereze aho tubari inyuma.
photo : plaisir muzogeye ???? ibinibyo ushyiraho aho kutubwira icyari kiri gukorwa igihe ifoto yafatwaga ? nahubundi muzika yacu ntaho igana aho ibitaramo byose bisigaye bibera Ku buntu kubwinyungu za companies ziba zishaka kwamamaza,abahanzi nibyo babona inyungu yakokanya ariko nyuma yigihe bazicuza bashatse gutegura icyabo(igitaramo cyikishyuzwa) cyikabura aba cyitabira kuko baba menyereje ibyubuntu


text:
>> Diyosezi
>> Imishinga
DIYOSEZI GATOLIKA YA BYUMBA MU RUGAMBA RWO GUHASHYA AMAKIMBIRANE MU NGO
DIYOSEZI YA BYUMBA YIMIRIJE IMBERE UBUSUGIRE BW’INGO
Ku itariki ya 7/06/2018, nibwo Diyosezi Gatolika ya Byumba ku bufatanye n’ikigo cy’igihugu gishinzwe imiyoborere (Rwanda Governance Board: RGB), yatangije ku mugaragaro icyumweru cyo kuzirakana ku busugire bw’ingo cyatangiye ku itariki 7/06/2018 kugeza 13/06/2018 ku nsanganyamtsiko igira iti: “Umutekano mu muryango ni umusingi w’imibereho myiza n’iterambere rirambye”. Ibirori by’uyu munsi byabimburiwe n’igitambo cya Missa cyayobowe na Nyiricyubahiro Musenyeri Seriviliyani NZAKAMWITA, Umushumba wa Diyosezi Gatolika ya Byumba, bibera muri Paruwasi ya Rushaki ikoreramo umushinga witwa: “Imiryango y’Amahoro mu gukumira no kurwanya ihohotera ribera mu ngo n’irishingiye ku gitsina”.
Mu ntangiriro y’igitambo cya Missa, Padiri Walter UKURIKIYIMFURA, uyobora Paruwasi ya Rushaki, yahaye ikaze abitabiriye umunsi mukuru by’umwihariko aha ikaze abasaseridoti bose bari bahari n’abandi bayobozi batandukanye bo mu nzego za Leta ndetse n’inshuti n’abavandimwe bavuka muri iyi Paruwasi. Padiri Mukuru yashimiye cyane ubuyobozi bwa Diyosezi Gatolika ya Byumba budahwema gusigasira ubusugire bw’ingo kugira ngo amahoro aganze mu muryango nyarwanda. By’umwihariko, Padiri Walter UKURIKIYIMFURA yashimiye Komisiyo ya Diyosezi y’ubutabera n’amahoro yatoranyije Paruwasi ya Rushaki kugira ngo ihakorere umushinga mwiza wo gufasha imiryango 75 ibanye mu makimbirane y’urudaca kugira ngo yongere ibane mu mutuzo no mu mahoro.
Mu nyigisho y’Umwepiskopi wa Diyosezi Gatolika ya Byumba, Musenyeri Seriviliyani NZAKAMWITA yasobanuye ijambo ry’Imana riri mu gitabo cy’intangiriro aho Adamu na Eva birukanwe mu busitani bamaze gukora icyaha. Musenyeri yabwiye abari aho ko isi dutuye yajemo kidobya. Iyo kidobya ikaba yaratangiye ubwo Adamu na Eva basuzuguraga Imana bakarya ku giti yari yababujije.
Umushumba wa Diyosezi ya Byumba yavuze ko imibiri twambaye ihora itwoshya tugakora ibidakwiriye. Yagaragaje kandi ko uwo twita mugenzi wacu aba ashobora na we kutubera ikigusha, akadushuka akaduteranya n’Imana. Ati rero: nimureke Imana ibigaruriye, niyo izabasubiza igorora, muri paradizo, Musenyeri yabwiye abakristu ba Rushaki ati: Twaje kubereka ko Imana ibashakaho ubufasha, mufashe Imana kunga, mwese mube abunzi. Muharanire ubwiyunge. Kwiyunga ni wo muti kugira ngo tubane neza aho turi hose. Imana yiyunze n’abantu, ishaka ko nabo bayiyungaho kandi bakiyunga ubwabo. By’umwihariko, Umushumba wa Diyosezi ya Byumba yasabye abitabiriye ibi birori kwita cyane ku muco wo gutanga no gusaba imbabazi kuko ari isoko y’ubwiyunge nyabwo.
Nyuma y’igitambo cya Missa cyatangiwemo n’amasakaramentu ya Batisimu n’ugushyingirwa ku miryango ine (4) yunze ubumwe, hakurikiyeho ibirori by’akataraboneka. Nk’uko byasobanuwe n’umuhuzabikorwa w’uyu mushinga Madamu MUKADEPITE Joséphine, mu miryango igera kuri 75 yari yatoranyijwe kubera kubana mu makimbirane y’urudaca, igera kuri 65 ni ukuvuga 87% y’imiryango yose kuri ubu ibanye mu mahoro. Ikindi ni uko, intego y’uyu mushinga yari ukugera nibura kuri 70 % by’imiryango yongera kubana mu mutuzo. Bityo rero, umuhuzabikorwa w’umushinga akaba yaravuze ko bishimishije kuko umubare wariyongereye ndetse hakaba hari n’icyizere ko n’indi miryango ishobora kuziyunga mu minsi iri imbere.
Mu ijambo rya Padiri MUDACYAHWA Yohani Damaseni, Perezida wa Komisiyo ya Diyosezi y’ubutabera n’amahoro, yagize ati: ibibazo by’amakimbirane mu miryango yacu, ni byo ntandaro y’ubukene n’amacakubiri atuma abantu b’ibihe byose bahora bakimbirana kandi iyo bidakosowe havamo impfu mu miryango, kwikunda, gucuranwa, gusebanya, inzangano n’amatiku hatabuzemo n’urupfu. Yashimiye byimazeyo urwego rw’igihugu rushinzwe imiyoborere (RGB) ku bufatanye na Minisiteri y’uburinganire n’iterambere ry’umuryango (MIGEPROF) ku nkunga yahawe Komisiyo ya Diyosezi y’ubutabera n’amahoro mu mushinga “Imiryango y’Amahoro igamije gukumira no kurwanya ihohotera ribera mu ngo” kandi umusaruro w’uyu mushinga ukaba ushimishije.
Mu ijambo ry’umuyobozi w’akarere ka Gicumbi, Bwana KAMILI Athanase yavuze ko yashimishijwe cyane no kuba yarasanze i Rushaki bavuga ibisubizo kuko aho yari avuye muri icyo gitondo, hari ibibazo bikomeye mu murenge wa Cyumba aho uyu muyobozi yifatanyije n’abandi bayobozi bo mu zindi nzego mu gikorwa cyo gutwika ibiyobyabwenge bitandukanye harimo na kanyanga.
Umuyobozi w’akarere yashimiye Diyosezi ya Byumba aho Komisiyo yayo y’ubutabera n’amahoro yemeye gufata izi nshingano zo kwegera abaturage kugira ngo basohoke mu makimbirane. Yashimiye kandi abakristu ba Paruwasi ya Rushaki bakiriye neza uyu mushinga kandi yizeza abari aho inkunga y’ubufatanye n’akarere mu iterambere ryabo.
Kuri Bwana Prof. SHYAKA Anastase, umuyobozi mukuru w’ikigo gishinzwe imiyoborere, yabanje gushimira abitabiriye ibirori bose, ashimira by’umwihariko imiryango yiyunze igatera intambwe ishimishije, igasohoka mu makimbirane. Gusa yasabye iyi miryango kutirara, ikazasubira inyuma kuko ibyiza biri imbere. Ati: amahoro n’umutekano mubikomereho.
Prof. SHYAKA Anastase yerekanye ko hari inkingi eshatu zifatiye runini igihugu. Muri izo nkingi harimo ko ubuyobozi ku nzego zose bubereyeho abaturage. Buri rwego rw’ubuyobozi ubwo ari bwo bwose bugomba gushingira ku nyungu z’umuturage. Inkingi ya kabiri ni abaturage ubwabo. Abaturage beza bakwiye kugira indangagaciro kandi bagafatanya na Leta mu iterambere ryabo. Inkingi ya gatatu ni abafatanyabikorwa barimo n’amadini kuko bongerera Leta imbaraga mu kuzamura imibereho myiza yabo. Ni muri urwo rwego, umuyobozi mukuru w’ikigo gishinzwe imiyoborere yashimiye Diyosezi Gatolika ya Byumba yakoze akazi gakomeye mu gikorwa cyo kubanisha mu mahoro imiryango yari ishyamiranye. Yashoje avuga ko izi nkingi uko ari eshatu (3), abanyarwanda babashije kuzitaho u Rwanda rwatemba amata n’ubuki.
Ibirori by’uwo munsi byashojwe n’ijambo rya Nyiricyubahiro Musenyeri Seriviliyani NZAKAMWITA, umushumba wa Diyosezi Gatolika ya Byumba aho yashimiye ababyitabiriye bose abaha n’umugisha wa gishumba kugira ngo ubaherekeye mu mahoro.
Iyi nkuru yateguwe na:
HAKIZIMANA Innocent
Diyosezi ya BYUMBA
Byanditswe : 2018-06-20 09:15:54
Uwabitangaje : Diocese Byumba


text:
Mukristo arangirwa inzira
Umwanditsi w’iki gitabo yitwaga Yohana Bunyan. Yavukiye mu Bwongereza mu mwaka wa 1628. Se yari umucuzi, kandi nawe yize uwo mwuga. Yize imyaka mike gusa mu ishuri ry’abana, yiga gusoma no kwandika gusa. Yari afite ubwenge bwinshi bwa kavukire, ariko nta buryo yabonye bwo kwiga byinshi. N’ubwo yari azi kwandika no gusoma, imyandikire ye iteka yarimo amakosa menshi. Akiri umusore, Yohana yakundaga gukora ibyaha cyane, ariko yabikoraga umutima umurega, azi ko Imana izabimubaza.
Impamvu yo kwifashisha ibibazo Yohana Bunyan yabajijwe, ni uko usanga akenshi amakosa bantu bagwamo ahura nta gishyashya. Urugendo rw’ibyo Yohana Bunyan yanditse, umukirisito wese ararukora kugeza ku munsi wa nyuma w’ubuzima. Gusa ikibabaje ni uko abenshi bagiye batsindwa batararusoza.
Abafilipi 3: 12-14 “Si uko maze guhabwa cyangwa ngo mbe maze gutunganywa rwose, ahubwo ndakurikira kugira ngo ahari mfate icyo Kristo yamfatiye. Bene Data, sinibwira yuko maze kugifata, ariko kimwe cyo nibagirwa ibiri inyuma, ngasingira ibiri imbere, ndamaranira kugera aho dutanguranwa, ngo mpabwe ingororano zo guhamagara kw’Imana muri Kristo Yesu kwavuye mu ijuru.” Ibi bitwerekako dukwiye iteka gukora dufite intego yo kuzabona ingororano zo guhamagara kw’Imana.
Ibyo utsinda hari abo byananiye kandi ibyo utsindwa hari abandi babishoboye ndetse babihererwa ibihembo. Bimwe mu bintu byahangayikisha benshi mu gihe babiha umwanya bakabitekerezaho, ni ukunanirwa ibyabandi bashoboye, gutsindirwa ahabandi batsindiye kandi gukora neza ibyo abandi bakoze bitagombera amafaranga ! Bidasaba amashuri ngo wige uminuze ! Bidasaba uburanga ! Bidasaba imiryango ikize ! Bidasaba urubyaro ! Bidasaba imodoka !
Imana ikoresha ikibazo ishaka kumenya amahitamo yawe kuko ntabwo yatuma ukora ikintu atagizemo uruhare, nta gitugu igira, niyo mpamvu uzajya wumva ijwi mu mutima wawe, ugenda mu nzira cyangwa uryamye, uhazagaze cyangwa uri mukazi uzumva ijwi ! Uzumva ijwi rikubaza ibyo urimo uvuga ! Uzumva ijwi rikubaza aho uri !.
Uziko nyuma yuko Adamu na Eva bamara gukora icyaha bakarya ku mbuto z’igiti babujijwe bumvise imirindi bihisha mu maso y’Imana hanyuma bumva ijwi “Uwiteka Imana ihamagara uwo mugabo, iramubaza iti “Uri he? (Itangiriro 3:9)
Birababaje ko kuba umuntu ataziko ijisho ry’Imana ribona nta hantu na hamwe umuntu yaryigobeka ! Maze Daniyeli we yavuzeko iha abazi kwitegereza kumenya kandi ihishura ibihishwe, ubwo se Imana iha ububasha abantu bakamenya ibihishwe yo yananirwa kureba ibintu biri ahatagerwa? Imana izi byose, ishobora byose kandi ibera hose icyarimwe !
Muziko ikiganiro cya mbere cyabanjirijwe no gukora icyaha, cyabanjirijwe n’ikibazo ! “Ibaza uwo mugore iti “Ni ukuri koko Imana yaravuze iti ‘Ntimuzarye ku giti cyose cyo muri iyi ngobyi’?” Itangiriro 3: 1
Nta kintu na kimwe uzakora utabanje kumva ijwi rikubaza, kandi nugera aho ubazwa ujye umenyako uri mu nzira ebyiri, ushobora gutsindwa cyangwa ugatsinda ukitwa umugabo, watsindwa ukitwa ikigwari. Kugeza uyu munsi system yo kubaza niyo ikoreshwa ngo bamenyeko ibyo ugiye gukora ubishaka cyangwa ubifitiye ubushobozi kabone naho waba ufite igipapuro cy,ibyemeza.
Yesu yarafite ubushobozi bwo gusoma ibiri ku mitima y’intumwa ze, rimwe yarababwiye ati “mwitonde mutagwa mu moshya” ikindi gihe ababwirako umugambanira bari kumwe” ariko yirengagiza ukuri azi neza abaza Petero inshuro eshatu ati “Petero urankunda” mu bintu byoroheye Petero ni ugusubiza ati “Yego” Niwumva ijwi rikubaza ujye umenyako uri mu mayira abiri kandi bigoye guhitamo iyukuri kabone nubwo waba utabibona.
Muri iyi nkuru turashaka kuvuga ku bibazo Mukirisito yabajijwe twumve niba nawe warabibajijwe , nusanga icyo utarabazwa umenyeko uzakibazwa, ese uzasubiza iki ?
1.Urahitamo kureka iki? Kureka ibyaha byawe ukazajya mu ijuru, cyangwa kubikomeza ukazajya muri Gehinomu?: Mu gitabo cy’umugenzi haratubwira hati :“Agira ubwoba bwinshi; maze ariheba, yibwira ko atagishobora gukizwa.” Wowe iyo uhuye ni iki kibazo wiyumva ute ? Yohana yahuye n’abagore batatu bavuga ubuhamya bwabo bwo kubababrirwa na Yesu, yunvako bihannye ibyaha ariko ntiyahita akizwa. Kuko gukizwa ari urugendo ntiwakizwa uwo munsi burundu niyo mpamvu bigusaba guhora ugerageza.
2.Ngire nte?: Hano mu gitabo bavuga umugabo waruhagaze afite igitabo mu ntoki kandi ahetse umutwaro umuremereye cyane, maze yibaza iki kibazo ati “Ngire nte?”. Ese nawe ujya uhura ni iki kibazo ? Dore igisubizo Bibiliya itanga. “Petero arabasubiza ati “Nimwihane, umuntu wese muri mwe abatizwe mu izina rya Yesu Kristo ngo mubone kubabarirwa ibyaha byanyu, kandi namwe muzahabwa iyi mpano y’Umwuka Wera, Ibyakozwe 2:38); maze arabasohokana arababaza ati “Batware nkwiriye gukora nte ngo nkire? 1Baramusubiza bati “Izere Umwami Yesu, urakira ubwawe n’abo mu rugo rwawe.”( Ibyakozwe 16:30-31)
3.Uratakishwa n’iki? : Iki kibazo yakibajijwe na MUBWIRIZABUMWA, aramusubiza ati: “Mutware, nabwirijwe n’iki gitabo mfite mu ntoke, yuko naciriweho iteka ryo gupfa, kandi ubwa nyuma nkaba mbikiwe kujya mu rubanza (Abaheb 9:27). Ese nawe hari ubwo ujya ugeraho ugahangayikishwa nuko hari icyakwambura ubugingo ukazarimbuka ? Ibi bihe bibaye bitakubaho waba wirengangije intambara urwana yo kugirango uzabone ubugingo buhoraho, hari imbaraga zishaka kwica ubugingo kandi na Yesu yavuzeko dukwiye gutinya ikica ubugingo kurusha ibyica umubiri kuko n’ubundi umubiri uzapfa. Mukirisito yatakishijwe nuko yumvaga adashaka gupfa (byiteka si urupfu bw’umubiri). Waba wowe ushaka gupfa niba utajya utaka iyo ubonye ibishaka kukwica ? Umukirisito wese w’ukuri agera muri ibi bihe kuko mu isi si aho kudamararira , kuva kera ubwami bw’Imana buratwaranirwa intwarane zibugishamo imbaraga, jya utaka ariko utakire Imana iguhe na MUBWIRIZABUMWA.
4.Ni iki gituma udashaka gupfa, ko ubu bugingo bufite ibyago byinshi?: Iki kibazo MUBWIRIZABUTUMWA yakimubajije, Mukirisito amaze kumusubizako adashaka gupfa. Mukirisito aramusubiza ati: “Ni uko ntinya yuko uyu mutwaro mpetse mu mugongo uzanzika, ukangeza hasi y’ikuzimu, nkagwa ahatanyiteguriwe muri Gehinomu (Yesaya 30:33). Gupfana ibyaha ni agahinda kuko biganisha muri gihenomu. Niyo mpamvu umuntu akwiye kwezwa buri munsi uko bwije nuko bukeye. Urupfu ntawarusubizayo rwaje ariko ku mukirisito urupfu rw’iteka ni umubabaro.
5.Ubwo umeze utyo, ni iki kiguhagaritse aho?: Yamubajije iki kibazo nyuma yo kumubona ahagaze yabuze icyerekezo ,Mubwirizabutumwa amuha umuzingo w’igitabo cy’uruhu, wanditsweho ngo “Nimuhunge umujinya uzatera”. (Mat 3:7). Hari ubwo umuntu ahagarara mu manegeka aho adasenga, ntanakizwe aho niho Mukirisito yari ahagaze. Hari ubwo uzaba uri ahantu atagenewe ukazajya uhora wumva kenshi ijwi mu mutima rigusaba kuhava kuko ntacyo uhakora cyungura ubwami bw’Imana. Hari ubwo umuntu akizwa hanyuma agasubira mu byo yahozemo , mu kabyiniro no mu kabari ariko hari ijwi ridashobora kuguha amahoro kabone nubwo umuntu yaryirengagiza. Hari utangira urugenda yageramo hagati akabura umuyobora akaba azi neza ko inyuma yavuye ari mu rupfu ariko nabwo imbere aho yerekeza nta cyerekezo cyaho abona, ikiza ni uguhunga, kuko ba ntawe uzireguzako atahuye na MUBWIRIZABUTUMWA,ku ma radio,ku ma televiziyo,mu byumba by,amasengesho,mu nsengero,mu bitaramo,mu mihanda n,ahandi.
Tuzakomeza ubutaha tubereka ibibazo Mukirisito yabajijwe , ni ibisubizo byagiye biboneka. Turebere hamwe uko umukirisito nawe ufite urugendo ruva mu isi rujya mu ijuru uko akwiye kwitwara, kugirango azashyike amahoro.


text:
#Kwibohora27: Dore bimwe mu bikorwa by’ingenzi byahinduye imibereho y’abaturage
Mu myaka 27 ishize u Rwanda rwibohoye biragaragara ko hari intambwe y’iterambere ryagezweho by’umwihariko mu kuzamura umuturage akava ku rwego rwo hasi atera imbere.
Gahunda zitandukanye ziteza imbere umuturage no guteganyiriza ejo hazaza zashyizwemo imbaraga mu kwibohora ingoyi y’ubujiji harimo uburezi budaheza hagamijwe iterambere kuko u Rwanda rwifuza ko habaho iterambere rishingiye ku bumenyi.
Ni muri urwo rwego Leta y’u Rwanda yashyizeho ingamba zikomeye zirimo kubakira rimwe ibyumba bisaga ibihumbi 20, byose bikaba byaruzuye kandi abanyeshuri batangiye kubyigiramo bituma nibura ubucucike mu ishuri buva hejuru ya 60% bugera kuri 45%, byagabanyije kandi ingendo abana bakoraga bajya kwiga kure kuko nibura umwana atagikora ibirometero birenze bitanu ajya anava ku ishuri.
Urugero ni nko mu Karere ka Ruhango mu Ntara y’Amajyepfo aho umuyobozi wako Habarurema Valens avuga ko huzuye ibyumba by’amashuri bisaga 600 muri uyu mwaka akaba ari urugero rwiza rwo Kwibohora ingoyi y’ubujiji kandi bigatanga icyizere ku guteza imbere ireme ry’uburezi mu Rwanda.
Agira ati, “Turashimira Leta n’abafatanyabikorwa bayo batumye kugeza ubu tumaze kwiyubakira ibyumba by’amashuri 600, harimo ibishya n’ibyongewe ku bigo bisanzwe bizatuma abana bacu batongera kuvunika bajya kwiga kure kandi baruhuke ingendo bakoraga, n’umubare w’abata amashuri ugabanuke”.
Girinka Munyarwanda imaze kugera ku bantu basaga ibihumbi 90
Nyuma ya Jenoside yakorewe Abatutsi ubukene bukabije bwatumye ikigereranyo cy’icyizere cyo kubaho kijya munsi y’imyaka 40, ariko ubu kigeze hejuru y’imyaka 60 ku Munyarwanda, urugendo rw’iterambere ni rwo rutuma iki cyizere kirushaho kuzamuka kandi ntibyashoboka abaturage bari mu bukene.
Gahunda ya ‘Girinka Munyarwanda’ yatangijwe na Nyakubahwa Perezida wa Repubulika Paul Kagame iteganya ko nibura imiryango igera ku 257 000 ikennye kurusha indi mu gihugu hose ari yo izafashwa kubona inka, kugeza ubu hakaba hamaze kworozwa imiryango 92 000.
Aho izi nka zigeze ubukene bugenda buba amateka. Urugero ni nko mu Mudugudu w’Icyitegererezo wa Horezo mu Karere ka Muhanga aho Perezida wa Repubulika yagabiye inka imiryango isaga 100 yahatujwe kuva mu mwaka wa 2018 ubu bamwe inka zabo zimaze kubyara kabiri.
Bavuga ko kuba baravanywe mu manegeka ubuzima bwabo bukongera kuba bwiza babikesha izo nka bahawe n’umukuru w’Igihugu kandi bitari gushoboka iyo u Rwanda ruba rudafite umutekano rukesha kwibohora.
Uwizeyimana Vincent waje kuhatuzwa atagira ikintu na kimwe avuga ko inka yagabiwe imaze kubyara kabiri akaba yarituye imwe mu zo yabyaye akaba asigaranye nyina n’iyayo mu gihe cy’imyaka ibiri akaba ahamya ko iyo ari inyunganizi ikomeye mu kwiteza imbere.
Agira ati “Nta mvune tukigira kuko dufite ibikoresho byose by’ibanze hafi yacu, inka baduhaye zimeze neza turanywa amata, nta kibazo ntawe ukiremba kubera ko twivuriza hafi, hano haranzwe n’amateka mabi y’intambara z’abacengezi ariko ubu Leta nziza yaratubohoye hari aho twavuye n’aho tugeze.
Yongeraho ko kwibohora ari isoko yo kwigira koko kuko ashingiye ku nka amaze kunguka nyuma yo kugabirwa na Perezida wa Repubulika, ashobora kubiheraho yiteza imbere akaba yakwigurira nk’isambu mu minsi iri imbere.
Kubakira abatishoboye ni imwe mu ngamba zigamije kubohora abaturage mu bukene
Gahunda ya Leta yo kubakira abatishoboye bagatuzwa heza na yo yagize akamaro gakomeye cyane mu iterambere ry’umuturage kuko buri karere nibura gafite umuhigo w’inzu zigomba kubakirwa abatishoboye bagatuzwa mu midugudu y’icyitegerezo.
Perezida wa Repubulika amaze gutaha imidugudu itandukanye y’icyitegerezo mu gihugu harimo uwa Horezo mu Karere ka Muhanga, watashywe 2018 abaturage bagahabwa inka, uwa Gicuro muri Nyagatare 2019 abaturage bahawe umushinga wo korora inkoko kandi bahabwa amazu meza yujuje ibisabwa.
Uyu mwaka Kwibohora ku nshuro ya 27 abaturage bubakiwe umudugudu w’icyitegerezo wa Kinigi uherereye mu Murenge wa Kinigi mu Karere ka Musanze, wubatsemo inzu 144 zikubiye mu ma boroke atandatu (6), ukaba ugiye gutuzwamo imiryango 144, yari ituye mu buryo butaberanye n’ako gace k’ubukerarugendo, aba mbere bakaba barashyikirijwe inzu zabo kandi begerezwa umushinga wo Korora inkoko zizabafasha kwiteza imbere.
Buri turere kandi twashyizeho gahunda yo kubakira abatishoboye amazu ku bacitse ku icumu rya Jenoside n’abandi baturage ku buryo buri mwaka hatahwa amazu mashya kandi yujuje ibisabwa by’ibyanze umuturage akenera hagamijwe gukomeza kumuteza imbere.
Gahunda ya VUP imaze gushorwamo asaga miliyari zisaga 290
Gahunda ya VUP igizwe n’ibyiciro bitatu aho abageze mu zabukuru bahabwa inkunga y’ingoboka mu mafaranga ibihumbi birindwi buri kwezi yo kubatunga yiyongera bitewe n’abagize umuryango.
Hari kandi abahabwa imirimo bagakoresha amaboko bahembwa buri minsi 15 bakabasha gutunga imiryango yabo, n’abahabwa inguzanyo iciriritse bakabasha gucuruza no gushora mu mirimo y’ubuhinzi n’ubworozi.
Dufashe nibura mu mwaka wa 2017-2018, gahunda ya VUP yageze ku bagenerwabikorwa 283,990 bo mu mirenge 416, hakoreshejwe ingengo y’imari ya miliyari 35,4 z’amafaranga y’u Rwanda.
Mu mwaka ushize wa 2018-2019, gahunda ya VUP yageze ku bagenerwabikorwa 293,314, hakoreshejwe ingengo y’imari ingana na miliyari 45,3 z’amafaranga y’u Rwanda.
Munyakayanza Emmanuel wo mu Karere ka Nyaruguru, we yatangiye gukora imirimo y’amaboko muri VUP guhera mu mwaka wa 2011.
Avuga ko amafaranga yagiye ahembwa yamufashije kuzamura imibereho y’umuryango we, bakaba batakibarizwa mu bakene.
Ati “Nahoze mu bwigunge mbona nta terambere nageraho, ariko nagiye mu bandi turakora, duca amaterasi, dukora imihanda, bakaduhemba. Amafaranga narayikenuje, ngura amatungo, ubu nanjye ndoroye, kandi sinkibarirwa mu bakene aho ntuye”.
Kongera amavuriro ni kimwe mu bigamije kuzamura imibereho myiza y’abaturage
Hirya no hino mu Gihugu iterambere ry’imibereho myiza ryazamuwe no kubaka amavuriro akomeye n’aciriritse aho nibura buri kagari kagira ivuriro riciriritse ikigo nderabuzima cyangwa ibitaro, muri urwo rwego mu mujyi wa Kigali havuguruwe gahunda zo gutanga ubuvuzi ku bitaro byitiriwe umwami Faisal ku buryo Abanyarwanda batazongera kujya kwivuza hanze indwara zikomeye.
Hari kandi ibitaro byagiye byubakwa hirya no hino mu turere nk’ibya Gatonde biherereye mu Karere ka Gakenke mu Ntara y’Amajyaruguru, aho kuva ku wa Gatatu tariki 14 Mata 2021 byatangiye kwakira abarwayi bahivuriza.
Hari kandi ibitaro bya Munini mu Karere ka Nyaruguru abaturage bemerewe na Perezida wa Repubulika Paul Kagame, byamaze kuzura bizaha serivisi nziza abaturage, kandi byose babikesha kwibohora.
Mu bikorwa remezo hubatswe imihanda ihuza Uturere n’Intara
Ubuhahirane ni inkingi ikomeye mu iterambere kandi ntiyagerwaho nta buryo bwo kugenderana ari yo mpamvu hamaze kubakwa imihanda myiza ihuza uturere n’Intara. Urugero ni nk’umuhanda wa kaburimbo wa Bweyeye mu Karere ka Rusizi witezweho kuvana mu bwigunge abaturage basaga ibihumbi 18.
Umuturage witwa Dusengimana Daniel agira ati “Uyu muhanda uzadufasha guhahirana n’Akarere ka Nyamagabe ndetse no mu bindi bice by’Akarere ka Rusizi, nka Kamembe kugerayo byari bihenze cyane.”
Yongeraho ati, “Reba gufata moto y’ibihumbi bine ukagera k’Uwinka ugatega imodoka igera i Kamembe, umuhanda wa kaburimbo uzatuma igiciro kigabanuka kigere hagati ya 3000 na 2500 kuri moto.”
Hari kandi nk’umuhanda wa kaburimbo ujya i Nyaruguru uvuye i Huye wamaze kuzura abaturage bakaba barakuwe mu bwigunge kandi ukazagira uruhare mu koroshya ubukerarugendo bushingiye ku Iyobokamana bubera i Kibeho muri ako Karere.
Mituweli na Ejo Heza bigamije gusazisha neza Abanyarwanda
Kwiteganyiriza muri Ejo Heza n’ubwisungane mu kwivuza ni inzira yo kugira ubuzima buzira umuze kandi abageze mu zabukuru bakagira ikibaherekeza, ari na yo mpamvu uturere twose twahize kuba abaturage batwo bizigamira muri gahunda ya Ejo Heza kandi henshi uwo muhigo wagezweho ku ijanisha rya buri mwaka w’imihigo.
Iyi gahunda nshya igamije gutuma nibura Abanyarwanda bizigamira bakazajya bahabwa amafaranga mu gihe cy’amasaziro yatangijwe muri 2018, muri 2020 nibura Abanyarwanda ibihumbi 400 bari bamaze kwiyandikisha naho, ibihumbi 200 bari bamaze kwizigamira Miliyari ebyiri z’Amafaranga y’u Rwanda.
Ubwisungane mu kwivuza ho Abanyarwanda bamaze kugera ku rwego rushimishije kuko hari n’uturere twesheje umuhigo wa Mituweli 100%, hakaba n’ahandi nibura usanga baramaze no gutanga ubwisungane mu kwivuza bw’umwaka wa 2022.
Amazi n’amashanyarazi, inkingi nyamukuru y’imibereho myiza
Kwegereza amazi n’amashanyarazi abaturage ni kimwe mu bikorwa by’ingenzi byashyizwemo imbaraga aho nibura biteganyijwe ko mu mwaka wa 2024 buri muturage azaba afite amashanyarazi akomoka ku muyoboro mugari cyangwa ku mirasire y’izuba.
Amazi meza na yo kandi agomba nibura kuba yageze kuri buri muryango ku buryo nta muntu uzaba ajya gushaka amazi meza akoze urugendo ruri hejuru ya metero 500, henshi mu gihugu ijanisha rikaba rihagaze neza.
Mu mujyi wa Kigali no mu Ntara imishinga minini yo kuhageza amazi irakomeje kandi henshi batangiye gukemura ikibazo cy’ibura ry’amazi.
Ubwishingizi bw’amatungo no guteza imbere ubuhinzi n’ubworozi
Mbere ya Jenoside abaturage bahingiraga inda ugasanga ibihingwa ngengabukungu ari ikawa gusa n’icyayi ariko ibi byose byashyizwemo imbaraga, bizamurwa ku buso bunini kandi ikawa n’icyayi cy’u Rwanda bihagaze neza ku isoko mpuzamahanga.
Ubworozi bwatejwe imbere aho ubusanzwe umuturage yororaga inka zagira ikibazo cyo gupfa agasigara yigunze ariko ubworozi buvuguruye buteganya ko nibura inka zishyirwa mu bwishingizi, andi matungo nk’ingurube n’inkoko na byo bikaba byarashyiriweho ubwishingizi umuturage yahura n’ikibazo bukamugoboka.
Umusaruro ukomoka ku mata na wo ugenda ubungabungwa ngo umuturage arusheho kwiteza imbere aho usanga harubatswe amakusanyirizo y’amata yo kubafasha kugurisha no gufata neza umusaruro wabo.
Mu buhinzi na ho Ibiza byangizaga imyaka abaturage bagahomba ariko ubu byarakemutse aho nibura ibihingwa birimo umuceri, ibigoli, ibishyimbo byashyiriweho ubwishingizi ubu amakoperative y’ubuhinzi ku butaka buhuje akaba yaratandukanye n’icyo kibazo.


text:
Muraho neza, ngarutse ngira ngo mbakomereze inkuru yanjye nkuko nabibasezeranije. Muri episode 4 twagarukiye aho narindi kuvagana na Bruce n’uko mama akaza asanga ndi kuvugana nawe.
Bruce yambwiye ko yarankumbuye, maze ahita ambaza niba nanjye nari mukumbuye. Ngiye kumusubiza natunguwe no kubona mama ampagaze iruhande, mpita ngira ubwoba nkupa telephone.
Gusa byabaye ibyubusa kuko ibyo yambwiraga byose mama yari yamaze kubyumva. Bruce yahise yongera arampamagara nuko mama ahita anyaka telephone aramwitaba.
Niko kumubaza ati” Niko musore ubwo siwowe Bruce sha? Waba uri we cyangwa utari we ndagira ngo nkubwire kandi unyumve neza niba uri mui za nkundo zanyu n’umukobwa wanjye, ndakumenyesha ko afite fiancé kandi bari kwitegura ubukwe. Ntabwo nshaka abantu baza kumuvangira. Kuva aho mumenyaniye ntakitwumvira nk’ababyeyi, rero ndagusabye ngo niba ukunda Carine mwibagirwe. Nzaramuka menye ko mwongeye kuvugana ubwo ikizakurikiraho uzakibona.”
Bruce yahise akupa ,mama amaze kumubwira atyo numvise ngize umujinya ndababara cyane ariko ntacyo nari gukora kuko ntabwo nari burwanye mama. Ntiyigeze ansubiza telephone yanjye yambwiye ko ntari buyirarane maze arayifata arayijyana.
Nararyamye biranga nkomeza gutekereza Bruce mbabazwa n’amagambo mama yamubwiye, nasinziriye bwenda gucya. Bwarakeye maze nditunganya kugira ngo njye ku ishuri nkora ibyo nkora ndabirangiza njya kwaka mama telephone ngo njye ku ishuri arayinyima.
Nanze kwirirwa mwinginga mfata isakoshi yanjye mpita ngenda. Nageze ku ishuri mwarimu akajya yigisha meze nk’udahari kuko nabaga ndi gutekereza ibyabaye kuri Bruce. Mwarimu yakomeje yigisha agera aho abona ko njye ntakurikiye ibyo arimo yigisha, yarandetse ntiyagira icyo ambaza arabanza arigisha ararangiza maze asohotse ansaba ko musanga mu biro.
Yambajije impamvu abona ibibazo byandenze, najye sinagize icyo mukinga narabimubwiye byose kuko n’ubusanzwe yari umwarimu nakundaga kuba nagisha inama. Yari umu mama ufite abana batanu, yari akuzemo gato. Yari umubyeyi nafatiragaho urugero, iyo nahuraga n’ikintu kingoye niwe nabibwiraga.
Maze kumubwira ibyo byose byambayeho yahise avuga ati”Carine, reka nkubwire, sinjyiye kukubwira ngo utangire wubahuke ababyeyi bawe. Ariko nawe uri mukuru, singombwa ko ababyeyi bawe bagushyingira umuntu udakunda. Byibuze se ngo mvuge ngo bagushyingiye umusore muzima ra. Alain nta mwarimu utazi ko ari umunywi w’itabi n’inzoga, ntabwo namukwifuriza nubwo se ari umukire cyane kuko wowe uri umukobwa buri undi mukobwa yafatiraho urugero.
Bisa naho I wanyu batazi agaciro k’urukundo rwanyarwo ahubwo bishakira amafranga. Carine ndagira ngo nkubwire ko urukundo rutagurwa amafranga, ntakintu nakimwe gishobora kuba cyarugura. Ntuzishimire gukunda umukire aruko umukurikiyeho amafranga kandi nta rukundo umufitiye. Ndabizi I wanyu ntacyo mubuze cyatuma uyifuza cyane, ayo ninayo mahirwe ufite. Kandi nuwo Bruce uzashishoze nawe atazaba azanwe n’amafranga kandi ntarukundo agufitiye.
Ntabwo muciriye urubanza wabona nawe agukunda koko, ariko uzabanze ube maso. I wanyu bareke igihe kizagera babone ko bari mu makosa.” Mwarimu yamaze kumbwira ayo magambo nongera gutekereza bwa kabiri. Nara musezeye mpita nsohoka mubiro bye njyahanze ahantu hiherereye nkomeza gutekereza ku magambo ambwiye.
Hashize akanya nagiye kubona mbona Alain aje aho nari nicaye. Akinsatira mpita mwumvaho umwuka w’itabi. Nanze guhita mpaguruka ngo muhunge, ndamureka aza yicara hafi yanjye. Yatangiye kumbwira amagambo menshi y’urukundo ankunda, atangira kumbwira uburyo njye nawe nitumara gukora ubukwe tuzajya kuba Dubai kuko se ahafite amazu ndetse hariyo nuruganda rukora imodoka abereye umuyobozi.
Gusa ibyo byose njye sinabikozwaga, mubyukuri Alain yari mwiza pe afite n’amafranga, ariko ntiyari mwiza ngo andutire Bruce. Yakomeje kumbwira ibyo ambwira nanjye ubwo mfata ijambo ndamusubiza nti” Umva nkubwire Alain, ndabizi buri joro uba uri kumwe n’abakobwa benshi kandi beza kundusha mutubyiniro hirya iyo, ariko sinzi impamvu wumvako arinjye wahitamo ngo nkubere umufasha. Njye ndagira ngo nkubwire ko ntagukunda kandi ubyumve neza.”
Byasaganaho amagambo nabwiraga Alain yacaga mu gutwi kumwe agatungukira mukundi kuko nabonaga atabyitayeho. Yari afite icyizere ko byanze bikunze nzemera nkabana nawe kuko iwacu bamuhaga ibyizere bitabaho. Nabonye atari kuva ku izima ndamusezera ndataha, ansaba ko yantahana mubwira ko mfite izindi gahunda ntatashye.
Natambukaga bigurunege ndimo gutekereza Bruce gusa. Naratashye mama ansubiza telephone yanjye, Bruce ntiyari yongeye guhamagara. Ngeragegeza guhamagara ya nimero yampamagaje yanga gucamo.
Hashize icyumweru ntamakuru ya Bruce ndamenya ntangira kwiheba ndaceceka nkumva ntamuntu nshaka kuvugisha. Hashize ibyumweru bibiri noneho mera nkumurwayi neza neza numva ubuzima bwo kubaho ntabona Bruce ntabubasha.
I wacu baje gushaka amakuru ya Bruce maze baramumenya, papa atangira kumushyiraho iterabwoba ngo natajya kure yanjye ntazabona amahoro. I wacu bagerageje guha Bruce ninshutize icyo bifuza kugirango bajye kure yanjye, Bruce nawe kuko yankundaga arabyanga ariko kubera ubuzima bari babayemo inshuti ze ziramwinginga ngo yemere babahe amafranga ngo andeke.
Bruce yarabatsembeye ababwira ko bitashoboka, mubyukuri na Bruce yarankundaga cyane, navugako ashobora kuba yarankundaga kurusha uko njye namukundaga. Kuko papa yagerageje kujya yohereza abasore bandi ngo bajyende bamukubite paka afashe amafranga ariko akabyanga.
Papa yabonye byanze yihererana za nshuti za Bruce azibwira ko azabaha miliyoni10 ngo bice Bruce. Ariko banga kubumva kuko Bruce yari inshuti yabo magara.
Ntibigeze babihisha Bruce baragiye barabimubwira. Mubyukuri izi nshuti ntamuntu utazifuza mubuzima. Bruce yahise abajyira inama yuko bagomba kwemera gufata ayo mafranga bakabeshya ko bazamwica maze bamara kuyahabwa bagatoroka byaba ngombwa bakazanjyana kuko mubyukuri Bruce yari yaraje kumenya ko nanjye namukunze ariko I wacu bakaba bashaka kunshyingira umusore ntigeze nkunda.
Babikoze uko babivuganye barajyenda babeshya papa, papa yarabanje abaha miriyoni5 ngo nibamara kumwica bazagaruka abahe izindi. Baragiye binyuza hirya bikoza hino bagaruka bamubeshya ko bamurangije bamwereka ibimenyetso bitaribyo. Papa abaha miliyoni zindi 5 nindi miliyoni1 yishimwe ngo akazi bagakoze neza.
Baragiye babwira Bruce ko gahunda zose zaciye mo maze batangira gupanga ukuntu bazaza bakanjyana. Icyo gihe ntibyari byoroshye kuko papa yari yarashatse abarinzi bagomba kujya bandinda aho ngiye hose.
Bruce ibyo ntibyijyeze bimukanga cyangwa ngo bimuce intege we na bagenzi be kuko………………………….
Loading…
ni ahejo muri Episode 6 mbakomereza uko byaje kugenda.
Gusa niba wumva iyi nkuru ari nziza kora Share n‘izindi nshuti zawe zibashe kuyibona
Murakoze!


text:
Gutanga inshimwe no kwishimira “Yego” mu murenge wa Mugina
Abaturage b’umurenge wa Mugina mu Karere Ka Kamonyi nyuma y’amatora ya Referandumu yo gutora “Yego” bakoze ubusabane mu rwego rwo kwishimira kuba baratoye Yego kandi bakaza ku isonga mu karere kose.
Gutora Yego mu baturage ba Mugina ngo ntabwo ari ibyabagwiririye kuko kuri bo bavuga ko intego yabo iteka ari uguhora ku isonga mu kwesa imihigo ngo cyane ko no kurwego rw’akarere ka Kamonyi aribo baje ku isonga.
Ubusabane bwo kwishimira Yego bwateguwe n’abayobozi b’imidugudu mu rwego rwo kwerekana ko gushyira hamwe kwabo ariko kwabashoboje kumvikana n’abaturage bayobora ndetse bakabasha kugera ku ntego y’icyo bashakaga.
Mudahakana Dorosiyane umuturage wa Mugina waganiriye n’intyoza, avuga ko ubundi mugihe abantu barangije ibirori biba ari byiza iyo basubiye inyuma bakinenga bakareba ibyo bateguye ko byagenze uko babiteganyaga.
Gatete Asikari utuye umurenge wa Mugina, kuri we abona ko ubusabane n’ubundi bwahozeho mu banyarwanda kuva na kera mugihe babaga bafite ikibahuje kandi bishimira.
Karengera Siriveri umukuru w’umudugudu wa Bihenga wanahawe icyemezo cy’ishimwe cy’umudugudu ayobora, avuga ko bagikesha kuba abaturage baragaragaje cyane ubufatanye, ubwitabire , kuzinduka no gukora igikorwa basabwaga neza kandi vuba.
Umunyamabanga Nshingwabikorwa w’umurenge wa Mugina Nkurunziza Jean de Dieu wari witabiriye ibirori by’ubusabane, aganira n’intyoza yavuze ko abanyamugina bazi icyo bashaka kandi bazi uwo bakurikiye ari nayo mpamvu ibyabo babikora neza kandi vuba.
Nkurunziza agira ati “ Yego y’abaturage ni ibyifuzo byabo kandi uwo basabye ntiyabimye amatwi kuko yakiriye ugushaka kwabo nabo akabasubiza agira ati “ Yego”.
Mugina bagize udushya twinshi mu itora rya Referandumu nkaho bamwe mubaturage bafite imodoka bitanze kugirango zitware abasaza ndetse n’abafite intege nke, kuri ibi kandi bari bafite itorero ry’ababyinnyi ryataramiye abatoraga kuva amatora atangiye kugera ahumuje.
Ubusabane bw’abanyamugina bwaranzwe no kwishima , gusangira ibyo bari bateganije hamwe no gushimira cyane abaturage bagaragaje ugushaka kwabo bagatora yego kandi bigaragara ko bumviswe kuko uwo basabye nawe yabasubije Yego .
Intyoza.com


text:
Uwo wagurije amafaranga yawe agutakira,ujya kuyamwaka, akagukwepa,akagukura no ku murongo wa telefone.
Ibintu byarahindutse.
Nta nshuti y’ifaranga ikibaho. Iyo bigeze ku nguzanyo, ho biba ibindi. Uwo wagurije amafaranga yawe agutakira hafi yo gupfukama, ujya kuyamwaka akagukwepa ndetse akagukura no ku murongo wa telepfone. Bikaba aka wa mugani ngo « Umanika agati wicaye, wajya kukamanura ugahaguruka. » Nuko, aho gukomeza kuba incuti, mugahinduka abanzi; ukicuza icyo wabikoreye.
Si byo gusa. Reba na wa wundi watse inguzanyo muri Banki, abantu bakabona ibintu byuzuriranye, amagorofa y’akataraboneka azamuka amanywa n’ijoro nk’ibihumyo. Bamwe bati « Si gusa,
uriya muntu AJYA IKUZIMU. »
Bumva ibye neza
iyo Banki itangiye kubiteza cyamura, na we mu kanya gato akayoberwa aho birigitiye. Koko rero, ibintu ni nk’umuyaga. Akabura ubwishyu kandi atunze! Abashinyaguzi bakabyitegereza bati » Yewee, kurya ntibyanze nko kwishyura! » Ku rundi ruhand ariko, reka twumve umwanditsi w’Umuhanga mu by’Ijambo ry’Imana ( Mwene Siraki 29,1-7) icyo abitubwiraho n’inama atugira :
Uguriza mugenzi we aba ari umunyampuhwe, kandi umuteye inkunga aba akurikije amategeko. Jya uguriza mugenzi wawe igihe abikeneye, kandi nawe wishyure mu gihe cyagenwe.
Jya ukomera ku ijambo ryawe, woye kwivuguruza, bityo, igihe cyose uzabona icyo ukeneye. Benshi bibwira ko ibyo bagurijwe ari nk’ibitorano, bigatuma batera ingorane ababafashije. Iyo ntacyo araguha, mugenzi wawe uramuhobera, ukamuvugisha witonze kubera feza ye; ariko igihe cyo kumugarurira ibye cyagera, ukazarira, ukamwishyura amagambo y’ishavu, umuganyira ko wagize ibyago.
N’iyo waba utunze byinshi, uwakugurije nunamwishyura icya kabiri cy’umwenda wari umurimo, yashobora kuvuga ko agize Imana. Naho nubura ubwishyu uzaba unyereje umutungo we, abe yikururiye umwanzi nta mpamvu, umwitura imivumo n’ibitutsi, kandi aho kubahana muzasuzugurana.
Benshi banga kuguriza abandi, atari ubugome, ahubwo ari ugutinya guhemukirwa.
Hari n’ubwo hikubitaho inyungu z’ubutinde kandi warakoreye mu gihombo.Nuko umutima ukajya mu mutwe!
Byari birakubaho? Wabonye se imyenda cyangwa inguzanyo ari wowe ibera umutwaro gusa, cyangwa ituma nawe ubera abawe n’abandi umutwaro? Aho ubuhamya bwawe ntibwafasha abandi?
By
Protogène BUTERA
WordPress: J’aime chargement…
Articles similaires
Auteur : protosbuyahoofr
Prêtre amateur de Philosophie politique et de Philosophie économique autant bien que du Droit de la Santé,je suis révolté par la misère de certains peuples vivant sous le seuil de la pauvreté.Ces questions me préoccupent: Pourquoi sont-ils dans cet état(de pauvreté)?Y a-t-il un moyen d'en sortir pour parvenir au bien-être atteignable?N'ont-ils pas droit au bonheur raisonnable?Mon doigt et mon regard se focaliseront sur les causes tandis que mon cœur méditera sur les actions susceptibles d'amélioration. Portant le même souci de nous informer sans polémiquer,nous ne tairons pas nos droits inaliénables ,car les devoirs s'imposent à nous.Dans cette voie,je compte sur vos commentaires et vos témoignages pour plus de lumière.
P.B
Voir tous les articles par protosbuyahoofr


text:
Igihe musenga, ntimugasukiranye amagambo nk’abatazi Imana, bibwira ko amagambo menshi ari yo atuma bumvwa neza. Ntimukagenze nka bo; kuko So azi neza icyo mukeneye, na mbere y’uko mukimusaba. Mwebwe rero mujye musenga, mugira muti:
Dawe uri mu ijuru,
izina ryawe ryubahwe,
Ubwami bwawe nibuze,
icyo ushaka gikorwe mu nsi
nk’uko gikorwa mu ijuru.
Ifunguro ridutunga uriduhe none.
Utubabarire ibicumuro byacu,
nk’uko natwe tubabarira abaducumuyeho.
Ntudutererane mu bitwoshya,
ahubwo udukize ikibi.
Koko, nimubabarira abantu amakosa yabo, So wo mu ijuru na We azabababarira ayanyu. Naho nimutababarira abantu, na So ntazabababarira amakosa yanyu.


text:
Ese intanga ivamo umwana ifite umwihariko ku buryo umugore ahita amenya uwamuteye inda?
“Se w’umwana aba azwi na nyina” iyi ni imvugo ikunda kuvugwa n’abantu benshi, aho baba bumvikanisha ko nyina w’umwana byanze bikunze aba azi se w’umwana, nkibaza niba mu ntanga nyinshi zisohoka izavamo umwana iza ukwayo ku buryo umugore yahita amenya ko asamye.
Abantu benshi iyo bari kuganira cyangwa bamwe banajya impaka cyane cyane abagabo, bakumvisha ko byanze bikunze umugore aba azi umugabo wamuteye inda ku buryo atagira gushidikanya kuri se w’umwana. Nyamara njyewe nubwo ntabiha amanota ku ijana, ariko nemera ko harimo umubare runaka byashoboka ko umugore na we ubwe atamenya uwamuteye inda.
Ubusanzwe tuzi ko umugabo asohora intanga nyinshi icyarimwe kandi zose zitavamo umwana, ahubwo iyihuse muri zo igenda igahura n’intanga ngore bikaba ari byo bizavamo igi rizaba umwana. Iyo ntanga rero mpamya ko nta mwihariko iba ifite ngo mu gihe igeze mu mugore arahita amenya ngo ya yindi ivamo inda irinjiye. Niba haba hari n’itandukaniro runaka ryaba ribaho, byaba bizwi n’ababyigiye bafite ubumenyi buhanitse budafitwe n’umugore wese bityo n’umugore akaba yakwitiranya cyangwa agashidikanya ku muntu bakoranye imibonano mpuzabitsina akaba ari we umutera inda.
Hari n’abagabo bamwe wumva bavuga ngo iyo uri mu gikorwa cy’imibonano mpuzabitsina agatera inda ahita abyumva, bityo umugore we abyumva cyane kuko ari na we uba usamye, nyamara njyewe numva ntabyemera ntyo, kuko intanga yateye inda ntaho iba itandukaniye na za zindi ibihumbi bingahe wayisohoranye na yo, ku buryo wahita uvuga ngo ya yindi yaje inda yinjiye.
Mpamya ko umugore ashobora gukorana imibonano mpuzabitsina n’abagabo batandukanye mu gihe gito cyane ari mu gihe cy’uburumbuke, bityo kubera ko imibonano mpuzabitsina yabonetsemo umusaruro wo kurema umwana(gutwita) nta mwihariko uba urenze ku yindi bakoze, nyuma yo gusama ukazasanga umugore afite gushidikanya yibaza muri ba bagabo baryamanye kuri wa munsi atekereza yaba yarasamiye uwaba yaramuteye inda. Bamwe rero bagahitamo uwo bakwitirira uwo mwana bitewe n’impamvu zitandukanye.
Ibi kandi mbishimangiraho cyane, turetse n’abantu baba bashobora kuba bakora imibonano mpuzabitsina n’abantu batandukanye, ari umugore ubana n’umugabo we wenda batanacana inyuma, ujya kumva ukumva inda imaze kugira igihe runaka ngo baratunguwe kuko batari bazi ko umugore yasamye. Abenshi bakabimenya ari uko babuze imihango cyangwa yatangiye kubona ibindi bimenyetso. Ibi bisobanure ko yaba umugabo wateye inda, yaba umugore wasamye, bose ntawigeze abimenya, kuko ari imibonano mpuzabitsina iba yakozwe mu buryo busanzwe.
Icyakora nemera ko umugore ufite umugabo umwe, udacaracara ngo akorane imibonano n’undi, uwo rwose byanze bikunze se w’umwana aba amuzi 100%. Naho undi wese, mu gihe yaba yakoze imibonano mpuzabitsina n’abagabo batandukanye na we ubwe yayoberwa se w’umwana, umwana akabaho yaritiriwe se utari nyakuri kubera ko na nyina umubyara atamuzi bitewe n’impamvu zitandukanye.
Iki ni igitekerezo cy’umunyamakuru Mukazayire Immaculée Youyou
Ibitekerezo ( 11 )
Umuntu yasama akajya mumihango
Urakora ubushakashatsi. Ivyuvuga nivyo wiyumvira nta recherche wagiz.il faut Kubaza Abahinga. Si non c’est une affirmation gratuite
Nemerqko kubabavugako nyinaw’umwana ariwe umenya se arukuberako ariwubuzi uwobaryamanye mugihecyuburumbuke akabatarigeze ajarajara n’aho iyoyajarajaye nanyirubwite (umugore) nramumenya,kdi nayamvugo nyirukuyivuga aramutse abizi ahontiyakayikoresheje arinacyo cyatumye habahwibizamini bita ADN.(Bapima amaraso kumwana n’uwobita umubyeyi we).
Ndibuka umwarimu wari umuhanga muri Biology yatubwiye ko uretse ko imibonano usanga ikorwa mu kavuyo umuntu ugasanga ntiyitonze ngo asabane nuwo bayikorana ubundi ngo Iyo witonze neza Iyo intanga ivamo umwana yinjiye (ihuye nindi )urabyumva wasanga babyumva ahubwo ntibasobanukirwe ibyaribyo.
Nta reference ufite. Ubuse dutahanyiki muriyi nkuru?
Dore jyewe ukombyumva kugirango twe abagore cg igitsina gore tumenye igihe twasamiye. Wenda kubabana nabagabo rimwe narimwe biragirana . Arko nkabatabana nabo tuba tuzi kwibarira mugihe cyacu cyi mihango bityo ukaba uzi uwomwabonanye mugihe cyuburumbuke 💁niho twahera rero tuvugako ntawuyoberwa se wumwana. Murakoze 🙋
Nyemereara nkubaze nange none mugihe cyo gusama ko hariminsi runaka intanga ngabo imara muri nyababyeyi
Icyo gihe umugoe/umukobwa akoranye n’abagabo 3 batandukanye intanga zabo zose ko ziba zirihabwe muri nyabababyeyi imwe nigute yamenya iyahise ihura nintanga ngore yarekuwe ?
Murakoze!!
Uzatubarize impuguke mu byubuzima bwimyororokere iyi nkuru yuzuye uko ubyumva wowe ubwawe uzatubarize nushaka kuvuga uko ubyumva nawe uzaze muri comment nawe
ibi bintu najyaga nicara nkibaza koko niba umugore yatwita nawe akayoberwa ise w’umwana. Ariko ngendeye kubyo societe ivuga nari narabyakiriye nyine ko aribyo. Gusa ukuntu ubisobanuye ndabyumva ko bishoboka pe.
Nonese wa mugani iyo ntanga iza icuranga ku buryo umuntu yahita amenya ngo yayindi y’inda irinjiye! Ndakwemeye uzi gusobanura.
Ariko niba abagore n’abakobwa bumviraga Imana,bakareka gusambana,iki kibazo cyo kumenya uwabateye inda ntabwo cyabaho.Gusambana biteza ibibazo byinshi,arimo no gukuramo inda.Nyamara bakabyita "kuba mu rukundo".Nubwo abantu miliyoni na miliyoni baryamana n’abo batashakanye mu rwego rwo kwishimisha,Ijambo ry’Imana rivuga ko abasambanyi batazaba mu bwami bw’imana.Ntacyo bimaze kwishimisha akanya gato,hanyuma bikazakubuza ubuzima bw’iteka muli Paradizo kandi ntuzazuke ku Munsi w’Imperuka.Nukugira ibitekerezo bigufi cyane.Nukutagira ubwenge nyakuri (wisdom).
Mbona impamvu babivuga aruko bashobora kuba babana, umugore mugihe cyuburumbuke akamwibeta bakamutera inda igihe runaka akazaba azi ukuri ariko umugabo ntamakuru azaba afite.
Cyangwa wawundi udafite uzwi niba akoranye nabatatu mukweze we azaba azi uwo bahuye muburumbuke, mukugena uwamuteye inda azashingira kunyungu azabona murumwe muri babandi.